Summary: Murros pakottaa hyvän elämän etsijän kysymään, mikä on aitoa, totta ja tärkeää. Elämä on upeimmillaan silloin, kun pystymme sekä heittäytymään että analysoimaan, pohtii Riku Siivonen.

Kolumni Kolumneja kirjoittaa laaja joukko Ylen ulkopuolisia tekijöitä. > Kaikki kolumnit löydät täältä > Ykkösaamussa kuullut kolumnit Areenassa ja podcasteina
 Uusi aika vaatii uutta psykologista järjestystä. Onneksi sitä voi harjoitella tulevaisuudessa, joka on rakennettu jättimäiseen vanhaan zeppeliinihalliin, 60 kilometrin päähän Berliinistä. Sen nimi on Brandt Tropical Islands ja se on kuplien kupla: Hallin sisälle on rakennettu trooppinen vesipuisto, aito hiekkaranta, altaita ja bungaloweja joissa yöpyä. Tulevaisuus on auki 364,5 päivää vuodessa.
 Oli syynä lopulta ilmastonmuutos, digitalisaatio tai tyhmät ihmiset, nykyisen kaltainen maailma ei ole enää kauan olemassa.
 Saksalaisessa viihdelomakeskuksessa  mikään ei ole totta ja kaikki on totta. Se on ”aitoa lomailua jälkiteollisella ajalla, jolloin aitoja kokemuksia ei enää ole”, kuten ystäväni totesi, kun astuimme ulos kompleksista kahdeksan tunnin polskimisen jälkeen. Hän ei sanonut sitä nyrpeästi analysoiden, sillä niin aikuisilla kuin lapsilla oli ollut poikkeuksellisen hauskaa. Jälkiteollinen kirpeys ei estänyt häntä nauttimasta.
 Juuri sellainen tapa kokea maailmaa on paras selviytymiskeinomme yhteiskunnallisessa myllerryksessä.
 Oli syynä lopulta ilmastonmuutos, digitalisaatio tai tyhmät ihmiset, nykyisen kaltainen maailma ei ole enää kauan olemassa.  Elämäntapamme  näyttää tappavan planeettamme. Kun lisäksi niin ihmisten kuin tavaroiden päällä on nykyään digitaalinen kuori, joudumme todellakin uudella tavalla määrittelemään, mikä on aitoa ja totta.
 Elämme siis näytelmää , jonka muuttaminen vaatii poikkeuksellisen kovaa henkistä työtä. Siksi olen laatinut henkisen kasvun ohjelman, joka perustuu saksalaiseen viihtymiskäsitykseen,  Ruusu Haarlan  ohjaamaan näytelmään Turkka kuolee sekä vuonna 1997 näkemääni elokuvaan The Matrix.
 Luulemme että teemme valintoja omassa elämässämme, mutta toimimme kulttuurimme tai ryhmäpaineen ajamina tajuamatta itsekään miksi.
 Ensimmäinen taso  on kaikille tuttu. Se on meidän arkemme ja kulttuurimme sellaisena kuin sen äkkiseltään kokee. Se on virastoja, etelänlomia, polttomoottoreita ja giffejä.
 Se on itseohjautuva tiimi ja vuosikate, ketamiiniöveri ja Ellun Kanat. Se on puolueita puhumassa työn tärkeydestä.
 Kaikki tuo on pohjimmiltaan turkkalaista näytelmää, jossa tahdottomina muurahaisina esitämme vakavia rooleja, jolla ei ole lopulta mitään merkitystä. Porvariston hillitty charmi tai vasemmiston villitty harmi, aivan sama. Luulemme että teemme valintoja omassa elämässämme, mutta toimimme kulttuurimme tai ryhmäpaineen ajamina tajuamatta itsekään miksi.
 Elämisen toinen, korkeampi taso  on se, jolloin ihminen alkaa ymmärtää, että hän on vain tämän päämäärättömän vipeltämisen kasvoton osanen. Hän ymmärtää, että paetessamme arkemme hektistä rytmiä keinotekoisiin lomatodellisuuksiin, emme ole oikeasti vapaita.
 Tämä on tavoiteltava taso, mutta ei itsessään vielä tuota kykyä irtautua näytelmästä, vaikka moni niin itse kokeekin: Esimerkiksi  Turkka  näki monen asian läpi, mutta samaan aikaan hän kohteli naista juuri niin kuin hänen isänsä sukupolvi oli opettanut. Toisaalla satunnainen sosiaalipsykologi analysoi tarkasti rasismin syyt, mutta lähinnä saadakseen kunniaa kollegoilta.
 Ja samalla kun me kaikki sosiaalisessa mediassa kritikoimme muiden ymmärtämättömyyttä, emme tajua olevamme  kommunikatiivisen kapitalismin orjia . Pyrimme muka henkisesti ylöspäin, mutta kiedomme itseämme maalliseen pakotettuun näytelmään.
 Näistäkin syistä olen vakuuttunut, että näytelmämme ”Globaali markkinatalous” on esityksenä niin vahva, että se kestää myös ilmastonmuutoksen.
 Jäämme tälle kakkostasolle. Näemme tuhon, mutta olemme valmiita muuttamaan vain lavasteita. Brandt Tropical Island rakennettiin 15 vuotta sitten takaamaan ikuinen kesä Saksaan. Nyt Saksassa on ennätyshelteet. Zeppeliinihallissa ei ollut juuri ketään. Ehkä kohta syntyy  Brandt Arctical Islands – rikkaiden coolein lomaparatiisi ?
 Kakkostason ihminen on sellainen, että hän konmaritti television, sykemittarin ja stereot sinä siunaaman vuonna, kun tekninen kehitys on saanut nuo laitteet mahdutettua yhteen älypuhelimeen.
 Kolmas eli korkein elämisen taso  on kaikkein vaikein. Siinä pitää osata sekä analysoida että päästää irti. Siitä oli kyse, kun ystäväni täysin tietoisena meille luodun todellisuuden keinotekoisuudesta nautti vesileikeistä lapsen kanssa. Itse en ole kokenut tätä leveliä, mutta olkoon se nexti. Kun pinnat eivät enää ole aitoja, aitoa on enää kokemus. Siihen me voimme vaikuttaa ja siksi Matrix on myös elinehto. Sillä kyse ei ole vain nautinnosta, vaan siitä, että uutta ei synny, jos emme koe yhteyttä toisiin ihmisiin.
 Mutta se vaatii todella paljon kolmostason tyyppejä, enkä ole ollenkaan varma, onko kansallamme malttia vaurastua henkisesti. Kolmostasolla nimittäin pitäisi saada yhteys myös niihin, joilla on rooli eri joukkueessa kuin meillä. Sillä tasolla kysytään:
 Voisiko päästöjen vähentäminen olla ok, vaikka ilmaston lämpeneminen johtuisi jostain ihan muusta kuin ihmisen toiminnasta?
 Voisiko olla niin, että pahuus ei asu tässäkään tapauksessa naapurissa kuten lentomatkailijassa – ehkäpä koko elämäntapamme Netflixiä myöten on väärä?
 Riku Siivonen
 Kirjoittaja on toimittaja ja käsikirjoittaja.
 Aiheesta voi keskustella 4.7. klo 16.00 asti.
 Lue myös:
 Helteisiin pakahtuvat turistit maksavat nyt kovaa hintaa päästäkseen kylmään Suomeen: "Berliinissä oli kauheaa"
 Kari Enqvistin kolumni: Meiltä puuttuvat nyt suuret unelmat, ja siksi  jokaista askeltamme vartioi talouden rautainen kuristusote
 Inka Meron kolumni: Perusta yritys, ryhdy tutkijaksi tai tee molemmat ja pelasta maailma

Riku Siivosen kolumni: Tulevaisuuden hyvä elämä on keinotekoista, mutta niin on nykyinenkin


Summary: Marjayritykset kutsuivat viime kesää enemmän poimijoita, mutta lisäväki sijoitetaan Ruotsin puolelle.

Ensimmäiset ulkomaalaiset marjanpoimijat saapuvat Lappiin ensi viikon loppupuolella. Polarica Marjan kutsumat thaimaalaispoimijat aloittavat urakkansa hillalla. Todennäköisesti samaan aikaan osa poimijoista kerää mustikkaa Etelä-Suomessa.
 – Tähän vaikuttaa seuraavan puolentoista viikon sää. On ollut turhan kylmää, Polarica Marjan toimistusjohtaja  Jukka Kristo  sanoo.
 Kaikki Polarican kutsumat noin 600 thaimaalaispoimijaa ovat Suomessa heinäkuun 22. päivä mennessä. Väkeä on saman verran kuin viime vuonna.
 – Tarve Suomeen olisi ollut 800-1 000 poimijaa, Jukka Kristo toteaa.
 Yrityksellä on toimintaa myös Ruotsissa, sinne saapuu noin 1 200 thaimaalaista poimijaa. Kriston mukaan haluttu lisätyövoima kohdennettiin tänä vuonna naapurimaahan.
 Thaimaan viranomaiset eivät muuta viisumimäärää
 Myös Korvatunturin Marja Oy:n emoyhtiö Marja Bothnia Berries on tänä vuonna kutsunut aiempaa enemmän poimijoita nimenomaan Ruotsiin. Kaikkiaan thaimaalaisia saapuu tuhat, josta puolet tulee Suomeen heinäkuun puolesta välistä alkaen.
 – Kokonaismäärä on suurempi kuin viime vuonna, jolloin kutsuimme 800 poimijaa, kertoo toimitusjohtaja  Tommy Gustafsson .
 Thaimaalaismarjanpoimijoita tulee Suomeen hieman yli 2 400 tänä kesänä, siis saman verran kuin vuosi sitten.
 Thaimaan viranomaiset laskivat lähtöviisumien määrää viime vuodelle, kun maastamme tuli ilmi  käräjoikeuden tuomio marjanpoimijoihin liittyvää ihmiskaupasta .
 Suomi ei saanut neuvoteltua poimintaviisumeja tälle vuodelle lisää, kertoo hallitusneuvos  Olli Sorainen  työ- ja elinkeinoministeriöstä.
 Luke: Hillasatoennusteita ensi viikosta alkaen
 Polarica Marjasta povataan, että Lapissa ei saada suurta hillasatoa. Jukka Kriston mukaan kylmä alkukesä on verottanut avosoiden marjaa, mutta korpihillaa löytyy. Mustikan tilannetta tarkkaillaan parhaillaan etelämpänä.
 – Tilanne on jännittävä. Etelässä tuli raekuuroja ja viikonlopun aikana oli kylmä, kuten pohjoisessakin. Tarkemman selvityksen saamme ensi viikolla.
 Luonnonvarakeskuksesta puolestaan arvioidaan, että hilla on kukkinut jopa hyvin. Satoa voidaan ryhtyä arvioimaan kuitenkin vasta, kun ensimmäiset havainnot raakileista saadaan tulevan viikon sisällä. Hillan poimintaan päästään todennäköisesti heinäkuun puolessa välissä.
 Eteläisessä Suomessa mustikoita pian
 Eteläisessä Suomessa mustikan pääsato kypsyy parissa viikossa, Lapissa kypsiä marjoja on heinäkuun loppupuolella.
 Viime vuonna Suomen parhain mustikkasato saatiin Itä-Lapissa. Nyt Lapin mustikkasadosta odotetaan keskivertoa, paikoin jopa huonoa. Luonnonvarakeskuksen erikoistutkijan  Rainer Peltolan  mukaan viimekesäinen kuivuus on johtanut keskimääräistä huonompaan mustikankukintaan.
 Puolukka kukkii tällä hetkellä pohjoisimmassa osassa Suomea, etelässä on jo paikoin raakileita. Puolukkasatoa korjataan pääosin elokuussa.
 Lisää aiheesta:
 Ulkomaalaiset poimijat saivat tienestinsä Lapin mustikasta – parhaimmat hankkivat 14 000 euroa
 Suomeen saapuu yhä vähemmän thaimaalaisia marjanpoimijoita – keskustele
 Marjayritykset pohtivat jo ulkomaisen marjan käyttöä –  Suomalaiset poimijat myyvät saaliinsa mielummin hyvin maksaville sukulaisille
 Thaipoimija tekee metsässä pitkää päivää – käteen pitää jäädä vähintään 30 euroa joka päivä
 Suomen marjasato tuo vaurautta Thaimaan syrjäkyliin – moni kerää metsästä talorahat

Kesän ensimmäiset thaipoimijat saapuvat Suomeen pian – Thaimaa ei nostanut viisumimäärää


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Ylen mittaus: SDP menettänyt eniten kannatustaan hallitusohjelman julkistamisen jälkeen
 Hallitusohjelman julkistamisen jälkeen SDP:n ja keskustan kannatukset ovat jatkaneet laskuaan, mutta vihreät ja vasemmistoliitto nousevat. Eniten kannatustaan  Ylen Taloustutkimuksella teettämässä mittauksessa  on menettänyt SDP, jonka kannatus on laskenut 1,3 prosenttiyksikköä edelliseen mittausjaksoon verrattuna.
 Curly girl -ilmiö pakotti savolaisen hiustuotetehtaan lykkäämään kesälomia ja lisäämään yövuoroja
 Tehtaanjohtaja Jari Puustinen kertoo, että kysyntä on vaihdellut aiemminkin, muttei koskaan näin voimakkaasti. Niko Mannonen / Yle
 Curly girl -metodiin soveltuvien hiustuotteiden myynti on jopa kaksinkertaistunut vuoden aikana. Monia metodin ohjeisiin sopivia tuotteita, XZ:aa, Herbinaa ja LV:tä, valmistetaan Bernerin Heinäveden-tehtaalla. Hetkessä kasvanut kysyntä ja hupenevat varastot tulivat toukokuussa täytenä yllätyksenä ja  panivat tehtaan suunnitelmat uusiksi.
 Maailman käytetyin akku ei ole ekologisesti kestävä, nyt kehitteillä on korvaajia
 Aalto-yliopiston energian konversion ja varastoinnin professori Annukka Santasalo-Aarnio muistuttaa, että maailmaa ei pelasteta pelkästään suurempia ja tehokkaampia akkuja rakentamalla. Petteri Juuti / Yle
 Sähköistyvään liikenteeseen ja uusiutuvan energian pitkäaikaiseen varastoimiseen tarvitaan yhä tehokkaampia ja pitkäkestoisempia akkuja. Nykyisin käytössä oleva litiumioniakku herättää kuitenkin ympäristöhuolia.  Espoossa kehitetäänkin parhaillaan ainutlaatuista teknologiaa , jossa akut valmistetaan suolasta, hiekasta, hiilestä ja rikistä.
 Murtuneet ruotsalaisjalkapalloilijat syyttivät tuomaria virheistä
 Ruotsin maajoukkueeen pelaajat kokivat kitkerän tappion keskiviikkoiltana. Getty images
 Ruotsin unelma MM-jalkapallon loppuottelusta  mureni eilen illalla , kun hallitseva Euroopan mestari Hollanti paineli loppuotteluun 1–0-voitolla. Välierän varsinaisen peliaika päättyi maaleitta, ja tiukan ottelun avausmaalia saatiin odotella aina 99. peliminuutille asti, kunnes  Jackie Groenen  ratkaisi pelin. Osa ruotsalaispelaajista syyttää tuomaria virheistä.
 Pohjoisessa pilvipeitettä ja etelässä aurinkoa
 Joonas Koskela / Yle
 Torstai on Pohjois-Suomessa pilvinen ja paikoin sateinen päivä. Maan etelä- ja keskiosassa on enimmäkseen aurinkoista. Lounais-Suomessa voi tulla jokunen sadekuuro. Lue lisää säästä  Ylen sääsivuilta .

Herätys: SDP:n kannatus kuihtuu, kiharabuumi vei savolaistehtaan kesälomat, pohjoisessa on pilvistä ja etelässä aurinkoista


Summary: Kommentti kuului vain muutama päivä Donald Trumpin ja Kim Jong-unin tapaamisen jälkeen.

Pohjois-Korean mukaan Yhdysvallat on yhä vakaammin päättänyt toimia vihamielisesti Pohjois-Koreaa vastaan.
 Asiasta lausui Pohjois-Korean YK-lähetystö keskiviikkona, uutistoimisto Reuters kertoo.
 Lähetystö sanoi lausunnossaan vastaavansa Yhdysvaltain syytteisiin, että Pohjois-Korea on rikkonut polttoaineiden tuontirajoja ja 29. kesäkuuta lähetettyyn kirjeeseen, jonka Yhdysvallat, Ranska, Saksa ja Britannia ovat Pohjois-Korean mukaan lähettäneet kaikille YK:n jäsenmaille. Kirjeessä on esitetty ulkomailla työskentelevien pohjoiskorealaisten lähettämistä kotiin.
 – Kaikkien YK:n jäsenmaiden täytyy valppaasti vastustaa Yhdysvaltain yrityksiä horjuttaa vaivoin rakennettua rauhanomaista ilmapiiriä Korean niemimaalla, lausunnossa sanottiin Reutersin mukaan.
 Lausunto on sikäli kulmianostattava, että Pohjois-Korean johtaja  Kim Jong-un  ja Yhdysvaltain presidentti  Donald Trump  tapasivat vasta viime sunnuntaina Koreoiden rajalla ja  astuivat yhdessä yli maiden rajalinjan .
 Johtajat keskustelivat tämän jälkeen noin 50 minuuttia, ja tapaamisessa sovittiin keskeytyneiden ydinneuvottelujen jatkamisen seuraavista askelmista, Trump kertoi toimittajille.

Pohjois-Korea: Yhdysvallat on vakaasti päättänyt toimia vihamielisesti


Summary: Pääministeripuolue SDP on menettänyt puolueista eniten kannatustaan hallitusohjelman julkistamisen jälkeen.

Hallitusohjelman julkistamisen jälkeen hallituspuolueista SDP:n ja keskustan kannatus on jatkanut laskuaan, mutta vihreät ja vasemmistoliitto nousevat.
 Eniten kannatustaan Ylen Taloustutkimuksella teettämässä mittauksessa on menettänyt SDP, jonka kannatus on laskenut 1,3 prosenttiyksikköä edelliseen mittausjaksoon verrattuna. Kaikki haastattelut on tehty sen jälkeen, kun Rinteen hallitus  julkisti ohjelmansa kesäkuun alussa .
 Pääministeripuolueen kannatus on nyt 16,1 prosenttia. Edellä ovat oppositiopuolueista sekä perussuomalaiset että kokoomus.
 Näin kannatusmittaus tehtiin Taloustutkimus haastatteli 2 446 ihmistä. Haastattelut tehtiin 5.6.2019–2.7.2019. Puoluekantansa kertoi 1 911 vastaajaa. Tulosten virhemarginaali on +/- 1,9 prosenttiyksikköä. Lataa kannatusmittauksen vastausaineisto  tästä .
 Perussuomalaiset jatkaa selvästi suosituimpana puolueena 19,7 prosentin kannatuksella. Kokoomus on toisena 16,8 prosentin kannatuksella. Perussuomalaisten kaula toiseksi suurimpaan puolueeseen on jo lähes 3 prosenttiyksikköä.
 Taloustutkimuksen tutkimusjohtaja  Tuomo Turja  sanoo perussuomalaisten olevan työväestön keskuudessa selvästi suosituin puolue, mutta kannatusta on paljon myös yrittäjien joukossa.
 – Perussuomalaiset hätyyttelee kokoomusta suurimpana yrittäjäpuolueena, Turja arvioi.
 Vihreiden kaula keskustaan kasvaa
 Keskustan korpivaellus ei näytä päättyneen hallitusohjelman julkistukseen. Kuukaudesta toiseen laskenut kannatus on painunut ennätyksellisen matalalle tasolle 11,7 prosenttiin.
 Turjanmukaankeskusta on menettänyt kannattajia erityisesti perussuomalaisille. Lisäksi keskustaa äänestäneiden joukossa on paljon epävarmuutta.
 – Monet, jotka äänestivät äskeisissä eduskuntavaaleissa keskustaa, eivät osaa tällä hetkellä kertoa puoluekantaansa. Näyttää siltä, että keskustan hallitukseen meno hämmentää jossain määrin heidän kannattajakuntaansa, Turja sanoo.
 Hallituksen alkutaipaleella keskusta on ehtinyt olla moneen kertaan napit vastakkain hallituskumppani vihreiden kanssa. Kiistaa on ollut sekä metsähakkuista että  maahanmuuttopolitiikasta .
 Keskustalaisten yhteistyötunnelmia tuskin parantaa se, että kannatusmittauksessa vihreät on kasvattanut etumatkaansa keskustaan. Vihreiden kannatus on nyt 14,3 prosenttia.
 Keskustassa toiveet ovat nyt syyskuun ylimääräisessä puoluekokouksessa valittavassa uudessa puheenjohtajassa, jonka pitäisi saada puolueen kannatus jälleen kasvuun.  Tällä hetkellä kisan kärkinimet  ovat elinkeinoministeri  Katri Kulmuni  ja puolustusministeri  Antti Kaikkonen .
 Vasemmistoliitto nappasi osan SDP:n kannatuksesta
 Mittausjaksolla eniten kannatustaan paransi vasemmistoliitto, jonka kannatus on noussut prosenttiyksiköllä 8,8 prosenttiin hallitusohjelman julkistuksen jälkeen.
 Turjan mukaan vasemmistoliitto on saanut kannattajia erityisesti niissä ryhmissä, joissa SDP on menettänyt kannatustaan.
 – Tulkitsen tätä hallituspuolueiden jäsentenvälisinä. Osa SDP:n ja vasemmistoliiton välillä miettivistä äänestäjistä on tällä kertaa päätynyt vasemmistoliittoon, Turja sanoo.
 Hallituspuolueiden keskinäisessä kannatuksessa on tapahtunut muutoksia, mutta käytännössä hallituspuolueiden yhteenlaskettu kannatus on sama kuin eduskuntavaaleissa. Hallituspuolueiden kannatus on 55,5 prosenttia, kun eduskuntavaaleissa hallituspuolueet keräsivät 55,7 prosenttia äänistä.
 Kesän aikana politiikassa vietetään hiljaiseloa. Todellinen poliittinen vääntö alkaa eduskunnan syysistuntokaudella, jolloin puntarissa on sekä hallituksen toimintakyky että oppositiopolitiikan purevuus.

Ylen mittaus: Keskustan kannatus painui ennätyksellisen alas – perussuomalaiset jatkaa selvästi suurimpana puolueena


Summary: Heinäveden hiustuotetehtaalla on eletty sen historian kiireisimpiä aikoja. Kysyntäpiikin aikana tuotanto oli käynnissä vuorokauden ympäri.

Vuodenvaihteessa siitä tiesivät vain harvat. Pääsiäiseen mennessä kiharailmiö oli lähes kaikkien huulilla. Toukokuussa pienen itäsuomalaisen kunnan hiustuotetehtaassa oltiin helisemässä, koska markettien shampoo- ja hoitoainehyllyt ammottivat tyhjyyttään.
 Hämmästyttävän moni halusi  herättää henkiin kadonneet kiharansa  ja olla curly girl. Metodiin ryhtyminen tarkoitti kotitalouksissa pesuaineiden tuoteselosteiden syynäämistä ja purkkiarsenaalin vaihtamista sulfaatittomiin ja silikonittomiin tuotteisiin, jotka eivät saa sisältää kuivattavia alkoholeja.
 Toukokuussa  Keskolta ja S-ryhmästä kerrottiin , että metodiin soveltuvien hiustuotteiden myynti on jopa kaksinkertaistunut vuoden aikana.
 Monia metodin ohjeisiin sopivia tuotteita, XZ:aa, Herbinaa ja LV:tä, valmistetaan Bernerin Heinäveden tehtaalla.
 Tehtaanjohtaja  Jari Puustinen  katsoo tyytyväisenä linjastolla kulkevien pakkausten tasaista, mutta nopeaa virtaa. Shampoopullot täyttyvät ja saavat kylkiinsä etiketin sekä tuoteselosteen.
 Heinäveden tehtaanjohtaja Jari Puustinen on kiitollinen siitä, että kiharabuumin pahimmasta rysäyksestä selvittiin hyvän henkilökunnan  ansiosta. Niko Mannonen / Yle
 Hetkessä kasvanut kysyntä ja hupenevat varastot tulivat toukokuussa täytenä yllätyksenä ja pistivät tehtaan suunnitelmat uusiksi. Suomen valtaama kiharahimo tarkoitti tehtaan tuotantojärjestyksen muuttamista ja työvuorojen lisäämistä.
 – Jouduimme pyörittämään tehdasta läpi vuorokauden. Se oli suurin muutos curly girlin myötä. Aiemminkin kysynnän vaihtelua on ollut, muttei koskaan näin voimakasta, Puustinen sanoo.
 Erityisesti hoitoaineiden kysyntä on kasvanut.
 Kuluva kesä on ensimmäinen, kun kaikki kolme Bernerin Heinäveden tehdasta pyörivät täydellä teholla lomakauden yli. Hiustuotetehtaan lisäksi yhtiöllä on Heinävedellä desinfiointi- ja autonhoitotuotteita valmistava tehdas sekä etikkatehdas. Kaksi jälkimmäistä  avattiin vuonna 2014  (Kauppalehti).
 – Jouduimme tekemään muutoksia hiustenhoitotuotteita valmistavan tehtaan henkilöstön kesälomasuunnitelmiin ja lomalistat valmistuivat myöhemmin. Tämän tehtaan suunniteltu kesäseisokki jouduttiin perumaan ja tehdas on käynnissä koko kesän, tehtaanjohtaja Jari Puustinen kertoo.
 Tuotteet matkaavat pakkaamolta varastoon. Niko Mannonen / Yle
 15 vuotta tehtaan pakkaamolla työskennellyt  Piia Puustinen  oikaisee linjastolla jumiin jäänyttä pakkausta ja laite jatkaa pullojen niputtamista. Hänkään ei ole kokenut pitkän työhistoriansa aikana vastaavaa arkeen vaikuttanutta hiusvillitystä.
 – Ylitöissä ei ole curly girlin vuoksi tarvinnut olla, mutta erilaisia vuoroja ja vuoronvaihtoja on tehty. Minusta on hyvä, että pienellä paikkakunnalla riittää töitä, Piia Puustinen sanoo.
 Hän nostaa kuuden putelin pakkaukset linjastolta lavalle ja kärrää täydet lavat varastoon odottamaan kuljetusta.
 "Mitään curly girlin tapaista ole aikaisemmin tapahtunut"
 Kevään menekkipiikki on Bernerillä ennennäkemätön, vaikka suomalaisen XZ-hiustenhoitosarjan tuotteita on valmistettu 1950-luvulta saakka. Samalle tasolle eivät yllä edes firman vanhin tuote, hiustenhoitoöljy, kymmenen vuotta sitten hittituotteeksi noussut hiuspuuteri tai 80-luvun lopussa kuluttajille esitelty 2 in 1 -shampoo, joka lupasi pestä ja hoitaa samalla pesukerralla.
 Hiuspuuteri jäi osaksi suomalaisten kosmetiikka-arsenaalia, kaksitehoinen shampoo ei.
 – Ilmiöiden kehittyminen on ollut ennen sosiaalista mediaa hitaampaa ja paremmin ennustettavissa Mitään curly girlin tapaista ole aikaisemmin tapahtunut, Bernerin tuotepäällikkö  Elina Seppänen  sanoo.
 Bernerin Heinäveden tehtailla työskentelee nyt yhteensä 60 työntekijää.  Tämän vuoden aikana työntekijöiden määrä on kasvanut curly girlin ja muuten kiihtyneen kysynnän ansiosta. Niko Mannonen / Yle
 Kiharoiden ilosanoma levisi  somessa kulovalkean lailla . Curly Girl Suomi -Facebook-ryhmässä oli vielä viitisen kuukautta sitten 2 500 jäsentä. Nyt innostuneita on jo yli 77 000, ja uusia liittymispyyntöjä tulee jatkuvasti.
 – Uskon, että tulevaisuudessa tällaiset someilmiöt yleistyvät. Seurasimme curly girlin kehittymistä jo vuodenvaihteen aikaan. On aina arvoitus, mitkä ilmiöt kasvavat, ja mitkä eivät, Seppänen sanoo.
 Ilmiön suosion laajuuden arvaaminen ennalta onkin arpapeliä. Joskus valmistajat ennakoivat orastavia ilmiöitä vähän liiankin nopeasti.
 – On käynyt niinkin, että olemme tuoneet tuotteen liian aikaisin markkinoille, eivätkä kuluttajat ole sille vielä kypsiä. Suosio on saattanut kasvaa vasta myöhemmin, Seppänen sanoo.
 Puskan takaa tulleen curly girl -ilmiön edessä tulivat esiin myös kotimaisen tuotannon edut.
 – Pystyimme reagoimaan nopeasti muuttuvaan tilanteeseen hyvin.
 10 työntekijää lisää
 Bernerin tehtaat ovat tällä hetkellä Heinäveden suurin teollinen työnantaja. Hiusten- ja ihonhoitotuotteiden sekä pesuaineiden tuotanto siirrettiin Helsingin Herttoniemestä Heinävedelle vuonna 2001. Sitä ennen tehdasrakennuksessa oli valmistanut tuotteitaan toinen saman alan toimija, jolla oli valmiiksi ammattitaitoinen henkilökunta.
 Tavallisesti tavara kulkee tuotantolinjoilla maanantaista perjantaihin kahdessa vuorossa. Tehtaalla työskentelee tuotevalmistajia, prosessihoitajia, laadunvalvojia, laborantteja, laitosmiehiä, pakkaajia, varastotyöntekijöitä sekä ostajia. Tuotantoa ohjaavat työnjohtajat ja laboratorion esimiehenä toimii laboratoriopäällikkö.
 – Tehtaassa valmistuu vuosittain yksi pullo tuotetta jokaiselle suomalaiselle, eli noin 5 miljoonaa hiustenhoitotuotetta, Jari Puustinen kertoo.
 XZ:n ei tarvinnut kasvattaa tuoteperhettään curly girlin vuoksi, koska joukosta löytyy useita metodiin sopivia shampoita ja hoitoaineita. Kyseessä on tuotepäällikkö Elina Seppäsen mukaan kuitenkin niin iso ilmiö, että se on nyt huomioitu tuotekehityksessä ja lähitulevaisuuden tuotelanseerauksissa. Tuotekehitys vie aikaa.
 Niko Mannonen / Yle
 Tuotekehitys tapahtuu edelleen Herttoniemessä.
 Bernerin tehtaat työllistävät tänä päivänä Heinävedellä 60 työntekijää. Viimeisen 18 vuoden aikana työntekijöiden määrä on kaksinkertaistunut. Tämän vuoden aikana tehtaille on palkattu 10 uutta työntekijää – osittain curly girlin vuoksi. Työntekijöistä 75 prosenttia on heinäveteläisiä. Loput tulevat lähikunnista. Pisin työmatka on henkilöllä, joka kulkee töihin Joensuusta.
 "Pitää olla kiitollinen"
 Vaikka työmäärän kasvu on lisännyt tehtaalla haastekerrointa – ja aluksi kiharoiden sijaan harmaita hiuksia työvuorojen suunnittelijoille – päällimmäinen tunne on kiitollisuus.
 – Pitää olla kiitollinen henkilökunnallemme. Joustoa on löytynyt ja olemme pystyneet valmistamaan näinkin paljon tuotteita, tehtaanjohtaja Jari Puustinen sanoo.
 Heinäveden ja 60 työntekijän tulevaisuus näyttää tällä hetkellä lupaavalta. Kasvava kysyntä lisää uskoa tehtaan jatkoon. Pelkoa tuotannon siirtymisestä ulkomaille ei tällä hetkellä ole.
 Muutama vuosi sitten tehtaisiin investoitiin merkittävästi ja tuotantokoneita ja -laitteita päivitetään vuosittain.
 Piia Puustinen on työskennellyt tehtaalla 15 vuotta. Niko Mannonen / Yle
 Mutta löytyykö Heinäveden tuotantolinjastojen äärestä kiharakansaa?
 – Itse en ole lähtenyt testaamaan, koska minulla on niin lyhyt tukka. Kaveri on kokeillut ja todennut hänelle toimivaksi, Piia Puustinen paljastaa.
 – Kiharat eivät pääse oikeuksiinsa tehtaallamme työskentelevillä henkilöillä. Työasuihimme kuuluu, että hiusten tulee olla suojattuina, tehtaanjohtaja Jari Puustinen lisää nauraen.

Curly girl -ilmiön yllättävä seuraus: pikkukunnan hiustuotetehtaalla jouduttiin lykkäämään kesälomia ja lisäämään yövuoroja


Summary: Suurempien ja tehokkaampien akkujen odotetaan ratkaisevan kaikki energia-alan muutokseen liittyvät haasteet, mutta professorin mukaan myös kuluttajien tulisi miettiä metallinkulutustaan.

Akuille on povattu iso rooli ilmaston lämpenemisen pysäyttämisessä puoleentoista asteeseen. Erityisesti sähköistyvään liikenteeseen ja uusiutuvan energian pitkäaikaiseen varastoimiseen tarvitaan yhä tehokkaampia ja pitkäkestoisempia akkuja.
 Nykyajan teknologia älypuhelimista sähköautoihin nojaa edelleen pitkälti fyysikko  John Goodenoughin  30 vuotta sitten keksimään litiumioniakkuun. Litiumioniakkujen ongelmana ovat kuitenkin raaka-aineiden louhinnasta ja jatkojalostuksesta aiheutuvat hiilidioksidipäästöt ja  ympäristöhaitat . Suomesta ounastellaan jopa  akkujen mahtimaata  litium-, koboltti- ja nikkelilöydösten vuoksi.
 Vaihtoehtoja litiumioniakuille kuitenkin on. Esimerkiksi espoolainen startup Broadbit Batteries kehittää parhaillaan uutta natriumiin perustuvaa akkuteknologiaa. Suola-akkukaan ei ole ratkaisu kaikkiin tarpeisiimme, sillä se ei sovellu kokonsa puolesta esimerkiksi puhelimiin. Myös liikenteeseen tarvitaan erilaisia energian muuntamisen ja varastoinnin menetelmiä – akkujen rinnalle.
 Litiumioniakku vastaan suola-akku Litiumioniakkuja käytetään puhelimissa, sähköautoissa ja hybrideissä sekä kannettavissa tietokoneissa ja tableteissa. Litium on kevyin mahdollinen metalli, ja siksi se on tärkeässä roolissa energian varastoinnissa ja liikuteltavissa sekä kannettavissa sovelluksissa. Litiumioniakun ongelmana on erityisesti koboltin rajattu saatavuus, raaka-aineiden louhinnasta ja valmistuksesta koituvat ympäristökustannukset sekä kuljetuksen turvallisuusriskit. Suola-akku valmistetaan suolasta, hiilestä, rikistä ja hiekasta, joita löytyy kaikkialta maailmasta. Raaka-aineet ovat halpoja, helposti saatavia, ja niiden kuljettaminen on turvallista. Suola-akkuteknologia on jatkokehitysvaiheessa. Latauskertojen määrässä suola-akut eivät vielä päihitä litiumioniakkuja. Uuden teknologian kaupallistaminen vie aikaa turvallisuus- ja luotettavuussyistä. Suola-akkujen etuna on, että ne istuvat olemassa olevaan latausverkkoon ja vastaavat myös jännitteeltään litiumioniakkuja.
 BroadBit Batteriesin toimitusjohtaja David Brown, mistä suola-akku on valmistettu?
 Suolasta, hiilestä, rikistä ja hiekasta. Kuori valmistetaan yleisistä ja edullisista metalleista. Suolaa saadaan merivedestä ja suolakaivoksista, hiiltä saadaan kivihiilestä ja selluloosasta. Rikki on öljynjalostuksen sivutuote, jolla ei ole teollista käyttöä. Nyt voimme käyttää sitä. Ja hiekkaa on kaikkialla.
 Miten suola-akku toimii?
 Teknologia on ainutlaatuinen ja täysin erilainen kuin litiumioniakuissa. Silti se sopii lähes kaikkiin samoihin paikkoihin, joissa litiumioniakkuakin voitaisiin käyttää.
 Suola-akun kemia on testattu toimivaksi tietyissä laitteissa kuten taskulampuissa. BroadBit Batteriesin tähtäimessä ovat kuitenkin suuremmat markkinat, kuten autoteollisuus ja energian pitkäaikainen varastointi. Ghadi Boustani
 Miksi litiumista pitäisi päästä eroon akkuteknologiassa?
 Litiumioniakkuteknologia on riippuvainen harvinaisista ja kalliista metalleista, joiden louhinta aiheuttaa ympäristökustannuksia. Koboltti on litiumioniakun raaka-aineista harvinaisin ja kallein eikä sitä ole tarpeeksi maailmassa kattamaan kaikkien akkujen tarpeita.
 Voiko suola, hiekka, hiili ja rikki loppua maailmasta?
 Se vaatisi paljon, että niin voisi tapahtua. Ne ovat kaikki kierrätettävissä. Kaikkea on valmiiksi saatavilla, joten louhinnan ympäristöä rappeuttavasta vaikutuksesta ei tarvitse huolehtia. Suola, hiekka, rikki ja hiili ovat halpoja, eikä millään valtiolla ole ylivaltaa näihin resursseihin.
 Miksi materiaalien paikallisuus on tärkeää?
 Se on tärkeää sekä ekologisista että taloudellisista syistä. Esimerkiksi kobolttia saadaan vain muutamista maailman kolkista. Suomestakin sitä saadaan, mutta suurin osa koboltista tulee erittäin haastavista paikoista ja kehitysmaista. Litiumioniakkujen kuljetukseen liittyy myös turvallisuusriskejä, sillä niihin jää aina varausta. Jos akut valmistetaan paikallisesti, niitä ei tarvitse kuljettaa paikasta toiseen. Toisaalta suola-akut saa tyhjennettyä kokonaan, jolloin myös niiden kuljettaminen on turvallista.
 Missä kaikissa laitteissa suola-akku voisi korvata litiumioniakun?
 Parhaimmillaan suola-akku on sähköautoissa ja sähkön pitkäkestoisessa varastoinnissa. Akkuteknologiassa on aina tehtävä kompromisseja tehon ja pitkäkestoisuuden suhteen; kuinka paljon akku pystyy hetkellisesti antamaan ulos energiaa ja kuinka pitkään se kestää. Vaikka suola-akut ovat suhteellisen kevyitä, tilavuudeltaan ne ovat liian suuria esimerkiksi älypuhelimiin.
 Missä vaiheessa kehitystä olette nyt?
 Olemme jatkotutkimus- ja kehitysvaiheessa; olemme siis todistaneet, että kemiamme toimii. Tällä hetkellä akkuamme pystyy lataamaan 250 kertaa. Se sopii vasta tiettyyn markkinarakoon, mutta esimerkiksi sähköautoihin ehdoton minimi on 500 latauskertaa. Lähestymme sitä, mutta emme ole vielä tavoitteessamme eli tuhansissa latauskerroissa. Esimerkiksi tällä hetkellä Tesla-sähköautoa pystyy lataamaan 800 kertaa, jonka jälkeen akun saa ladattua enää 80-prosenttisesti täyteen.
 Nykyisten litiumioniakkujen hinta on noin 200 dollaria kilowattitunnilta. Minkä hintainen suola-akku on verrattuna litiumioniakkuun?
 Meidän tavoite on saada hinnaksi alle 70 dollaria kilowattituntia kohden. Teslan toimitusjohtaja  Elon Muskin  unelmana on saada yhden kilowattitunnin hinnaksi 125 dollaria.
 “Maapalloa ei pelasteta suurempia ja tehokkaampia akkuja rakentamalla”
 Annukka Santasalo-Aarnion mielestä on parempi, että  harvinaiset metallit louhitaan tarkoin kontrolloiduissa suomalaisissa kaivoksissa kuin kehitysmaissa. Petteri Juuti / Yle
 Aalto-yliopiston energian konversion ja varastoinnin professori  Annukka Santasalo-Aarniolla  on akkukrapula. Hän muistuttaa, että maailmaa ei pelasteta pelkästään suurempia ja tehokkaampia akkuja rakentamalla. Niin litiumioni- kuin natriumakkujenkin rinnalle on kehitettävä myös  muita ratkaisuja .
 Miksi puhutaan vain litiumioniakuista?
 Litium  on kevyin mahdollinen metalli, ja siksi se on tärkeässä roolissa energian varastoinnissa. Se on erinomainen liikuteltaviin ja kannettaviin sovelluksiin.
 Mikä on akkukrapula?
 Akuille on luotu isot paineet ja toivotaan, että ne ratkaisisivat kaikki ongelmat, joita liittyy energia-alan muutokseen. Ne eivät pysty kuitenkaan välttämättä lunastamaan tätä roolia. Akuilla on omat käyttöalueensa, joissa ne ovat todella hyviä. Mutta mitä suurempiin liikennesovellutuksiin mennään, akku ei enää ole parhaimmillaan, jos sitä väkisin pusketaan niihin. Suomessa tarvitaan monenlaisia ratkaisuja liikenteeseen, sillä meillä on pitkät etäisyydet. Yhdellä teknologialla ei pystytä fossiilisia polttoaineita korvaamaan.
 Minkälaisia muita ratkaisuja on kehitteillä natriumakkujen lisäksi?
 Akkujen lisäksi sähköä voidaan varastoida muun muassa lämpöön tai kemiallisiin sidoksiin. Esimerkiksi nestemäistä hiilivetyä voi käyttää nestemäisenä polttoaineena autoissa.
 Tarvitaanko tulevaisuudessa enää litiumia?
 Litiumia tarvitaan erilaisissa akkukemioissa tulevaisuudessakin. Myös pienissä laitteissa litiumakkuja tulee olemaan vielä pitkään. Lisäksi erilaisia metalleja tarvitaan teräksien valmistuksessa. Metallikuoret akuissa suojaavat kuluttajaa ja pitävät kemikaalit akun sisällä. Kaikkea ei voi valmistaa biohajoavista materiaaleista.
 Mikä on kuluttajan vastuu energia-alan murroksessa?
 Jos haluamme ostaa puhelimia, meidän on hyväksyttävä, että jossain niitä metalleja louhitaan. Eurooppalaisten kaivosten työolosuhteet ja ympäristö- ja turvallisuustaso ovat hyvällä tasolla verrattuna esimerkiksi kehitysmaissa tapahtuvaan metallien louhintaan. Meidän kannattaa miettiä myös, voisimmeko vähentää omaa metallinkulutustamme. Esimerkiksi älypuhelimet ovat hyvin materiaali-intensiivisiä eli pienissä laitteissa on sidottuna hirveä määrä metallia. Ympäristöystävällisintä olisi päivittää vanha puhelin sen sijaan, että ostaisi aina uuden.
 Aalto-yliopiston sähkökemian professori Tanja Aalto, onko suola-akku oikeasti varteenotettava vaihtoehto litiumioniakulle?
 Suola-akkuja tutkitaan laajalti. Se on lupaava teknologia materiaalien saatavuuden vuoksi ja soveltuu erityisesti kiinteän varastoinnin puolelle. Matka tutkijan pöydältä todella varteenotettavaksi tuotteeksi on kuitenkin pitkä turvallisuus- ja luotettavuussyistä. Suola-akkuja käytetään samantyyppisesti kuin litiumioniakkuja, ja siksi niiden kehityssykli voisi olla nopeampi kuin muiden energian konversio- ja varastointimuotojen.
 Lue seuraavaksi:
 Ahvenanmaan pimeisiin tunneleihin kaavaillaan uuden ajan Sampoa – voiko uudenlainen teknologia ratkaista tuulienergian varastointiongelman?
 Netti syö kasvavalla tahdilla sähköä ja suurin syyllinen ovat nettivideot – "Epämiellyttävä totuus, josta ei haluta puhua"
 Pertti Lamberg torjuu ilmastonmuutosta ja avaa litiumkaivosta Pohjanmaalle – Tarmo Mård pelkää lapsuuden jokensa menevän pilalle
 Tutkimus: Arktisilla alueilla tulee säännellä tarkemmin kaivostoimintaa
 Litium, tuo maaginen 10 grammaa, jota ilman et tule toimeen

Sähköauton akku on epäekologinen ja siksi nyt on kehitteillä ilmastoystävällisempi vaihtoehto, suola-akku, joka saattaa olla suuri pelastajamme


Summary: Toinenkin alus upposi samalla alueella, mutta sieltä saatiin kaikki pelastettua.

Ainakin 26 kalastajaa hukkui Hondurasissa Karibianmeren rannikolla, kun kalastusalus upposi, kertovat Hondurasin sotilaslähteet.
 Armeijan tiedottaja  Jose Meza  sanoi, että 47 ihmistä saatiin pelastettua onnettomuusaluksesta. Syytä onnettomuuteen ei vielä tiedetä.
 Muutamaa tuntia ennen aluksen uppoamista samalla alueella upposi toinenkin alus. Siitä pelastettiin 40 kalastajaa, vaikka aluksessa olisi saanut olla vain 31 ihmistä.

Lähes 30 kalastajaa hukkui Hondurasin rannikolla


Summary: Avoimessa ammattikorkeakouluissa opiskelijamäärät kasvoivat jopa 20 prosenttia vuodesta 2017 vuoteen 2018.

Avointen korkeakouluopintojen suosio on ollut kovassa nousussa viime vuosina, kertoo Uutissuomalainen.
 Etenkin avoimen ammattikorkeakoulun suosio on opetushallinnon tilastojen mukaan pompannut 2010-luvulla.
 Opiskelijamäärä kasvoi vuodesta 2017 vuoteen 2018 avoimessa yliopistossa kahdeksalla ja avoimessa ammattikorkeakoulussa lähes 20 prosentilla.
 Kaikkiaan avoimen ammattikorkeakoulun puolella opiskelijamäärä on tämän vuosikymmenen aikana kolminkertaistunut ja suoritettujen opintopisteiden määrä on yli nelinkertaistunut.
 Suosion kasvun yhdeksi syyksi arvellaan sitä, että avoimen korkeakoulun väylää tutkinto-opiskelijaksi on vahvistettu

Uutissuomalainen: Avointen korkeakouluopintojen suosio on noussut nopeasti


Summary: Ongelma koski kolmessa palvelussa kuvien ja videoiden lähettämistä ja vastaanottamista.

Keskiviikkoiset ongelmat Facebookin ja sen omistamien Instagramin ja Whatsappin palveluissa on korjattu, kertoo Facebook.
 Ongelmat koskivat maailmanlaajuisesti mediatiedostojen lataamista eli esimerkiksi kuvien ja videoiden lähettämistä ja vastaanottamista.
 – Tavanomaisen huoltotoiminnon aikana, laukaisimme vahingossa ”ongelman”, joka aiheutti joillekin käyttäjille ongelmia kuvien ja videoiden lataamisessa, Facebookilta kerrotaan.
 Instagramista valituksia tuli 14 000, Facebookista 7 000 ja Whatsappista 1 600 käyttäjältä.
 Lue lisää:
 Facebookissa, Instagramissa ja WhatsAppissa ongelmia ympäri maailmaa

Facebook sai korjattua palvelujensa latausongelmat


Summary: Uusien hyökkäyksien vuoksi Tripolin lentokenttä suljettiin siviililennoilta.

YK:n turvallisuusneuvosto ei päässyt sopimukseen päätöslauselmasta, jolla olisi tuomittu Libyan tiistainen ilmaisku pidätyskeskukseen.
 Yhdysvallat ei suostunut hyväksymään lauselmaa, koska Valkoinen talo ei näyttänyt päätöslauselmalle vihreää valoa.
 Ilmaiskussa kuoli ainakin 44 ihmistä ja yli 130 haavoittui. Algerian hallitus syyttää iskusta pääkaupunki Tripolia valtaamaan pyrkivän  Khalifa Haftarin  joukkoja.
 Haftar on kiistänyt syyllisyytensä ja syyttää puolestaan iskusta Libyan hallituksen joukkoja.
 Libyan YK-lähettiläs  Ghassan Salame  sanoi, että ilmaisku täyttää sotarikoksen kriteerit.
 Haftarin joukot iskivät myöhään keskiviikkona Libyan ainoaa toiminnassa olevaa lentokenttää vastaan ja lentoliikenne jouduttiin keskeyttämään siviililiikenteen osalta.
 Lue lisää:
 Kuolonuhrien määrä nousee Libyassa – YK esittää väliaikaista humanitääristä aselepoa
 Taistelut lähestyvät Libyan pääkaupunkia – päälentokenttä on välillä hallituksen, välillä kapinallisten hallussa

Yhdysvallat ei hyväksynyt Libyan ilmaiskun tuomitsevaa lausuntoa


Summary: Vesilaitosten työntekijät vaarantavat henkensä korjatessaan rikkoutuneita vesiputkia ja suojautuessaan pommituksilta.

Itä-Ukrainan väkivaltaisuuksissa on tuhoutunut alueen vesi- ja sanitaatioinfrastruktuuria, minkä vuoksi yli kolmen miljoonan ihmisen vesihuolto on ollut tämän vuoden aikana kokonaan poikki tai häiriintynyt, kertoo Unicef.
 Viime viikolla Donetskin alueella Horlivkassa ja Vasylivkassa vesilaitosten työntekijät ovat vaarantaneet henkensä viisi kertaa korjatessaan rikkoutuneita vesiputkia ja suojautuessaan pommituksilta.
 Tänä vuonna jo 9 vesilaitosten työntekijää on Unicefin mukaan kuollut ja 26 loukkaantunut kymmenissä iskuissa vesi-infrastruktuuria vastaan.
 – Vedestä on tullut sodankäynnin väline. Pitkittyneissä konflikteissa alle viisivuotiailla lapsilla todennäköisyys kuolla likaisen veden ja huonon hygienian aiheuttamiin ripulitauteihin nousee 20-kertaiseksi normaalista", sanoo Suomen Unicefin vesi-ja sanitaatiotyön asiantuntija  Päivi Kovalainen  järjestön tiedotteessa.
 Unicef vaatii konfliktin osapuolia kunnioittamaan kaikkien oikeutta puhtaaseen veteen ja sanitaatioon.

Unicef: Itä-Ukrainan väkivaltaisuudet uhkaavat miljoonien vesihuoltoa


Summary: Nimityspaketti oli Länsi-Euroopan diili. EU-kriitikoille annettiin näpäytys, kirjoittaa EU-erikoistoimittaja Susanna Turunen.

Kolme päivää sitten näytti siltä, että Euroopan unioni on ajautumassa todelliseen instituutioiden väliseen sotaan. Jäsenmaiden johtajat istuivat huippukokouspöytään etsimään unionille uudet henkilöt huippuvirkoihin.
 Euroopan parlamentti vaati jäsenmaita kunnioittamaan toukokuun EU-vaalien tulosta ja käyttämään puolueryhmien kärkiehdokkaita nimityksissä.
 Kahden päivän ja yön pudotuspeli tuotti yllättävän tuloksen.
 Unionin merkittävimpään virkaan, EU-komission puheenjohtajaksi esitetään parlamentin hyväksyttäväksi saksalaista liittovaltion kannattajaa  Ursula von der Leyeniä , jonka unelma on Euroopan Yhdysvallat.
 Parlamentti äänestää von der Leyenin nimityksestä heinäkuun puolivälissä Strasbourgissa.
 Von der Leyen on toiminut kaikissa Saksan liittokanslerin  Angela Merkelin  hallituksissa, viimeksi puolustusministerinä.
 EU-näkemyksissään hän kuitenkin poikkeaa selvästi Merkelistä. Liittokansleri kannattaa unionia, jossa valta on Eurooppa-neuvostolla eli jäsenmailla.
 Kun sopu syntyy, se syntyy Saksan ja Ranskan akselilla
 Liittokansleri Merkel näytti neuvottelujen alussa heikolta ja menneen talven johtajalta.
 Merkel neuvotteli paketin, jossa komission johtoon olisikin noussut vaalituloksen vastaisesti sosialidemokraatti. Ratkaisu heitettiin kuitenkin roskakoriin. Saksalainen Euroopan kansanpuolueen kärkiehdokaskandidaatti uhrattiin heti –  Manfred Weberin  nimi ei käynyt kenenkään huulilla kertaakaan.
 Kun nimirulettia pyöritettiin kaksi päivää ja yötä, pallo kilahti silti Saksan ruutuun.
 Sopu syntyy EU:ssa usein Ranskan ja Saksan johdolla. Ranskan presidentti Emmanuel Macron ja Saksan liittokansleri Angela Merkel osallituivat kesäkuun lopussa G20-maiden kokoukseen Japanin Osakassa.  Franck Robichon / EPA
 Ei voi varmuudella tietää, oliko tällainen pudotuspeli Merkelin tavoite, mutta se on hivelevä ajatus. Merkel osaa valtapelin.
 Myös Ranskan presidentti  Emmanuel Macron  sanoi kokouksen jälkeen lehdistötilaisuudessaan: Kun sopu syntyy, se löytyy Ranska-Saksa-akselilla.
 Von der Leyen kannattaa EU:n puolustusyhteistyön kehittämistä ja sehän sopii Macronille.
 Hiipiikö politiikka Euroopan keskuspankkiin?
 Henkilövalintojen lopputulemaa on hehkutettu Ranskan voittona. Euroopan keskuspankin johtoon nousee ranskalainen  Christine Lagarde . Hän on Ranskan entinen valtiovarainministeri ja nykyinen kansainvälisen valuuttarahasto IMF:n pääjohtaja.
 Lagarde on laajasti arvostettu ja luotettu poliitikko. Hän kuuluu myös Merkelin suosikkeihin.
 IMF:n pääjohtajana Lagarde on pitänyt vahvasti talouden tervehdyttämistoimista kiinni sekä Euroopan että ulkopuolisten maiden pyytäessä rahoitusapua.
 Lagardella ei ole taloustieteellistä koulutusta, eikä kokemusta rahapolitiikasta. Sen korvaa pitkä kokemus politiikassa.
 Hänen nimityksensä myötä Euroopan unioni luopui periaatteesta, jonka mukaan keskuspankin pääjohtajan tulee olla pankkimaailman ammattilainen. Politiikka hiipii Euroopan keskuspankkiin.
 Christine Lagarde nimitettiin EKP:n johtoon.  John Thys / AFP
 Lagarde on supliikki poliitikko ja kyvykäs kääntämään jäsenmaiden johtajien päät tarvittaessa. Suuret rahapoliittiset visiot saattavat tulla keskuspankin muilta jäseniltä.
 Ja visioita EKP:ltä odotetaan. Uutta eurokriisiä on povattu jo jonkin aikaa. Sen voi käynnistää kauppasota yhdysvaltojen kanssa, brexit tai vaikkapa talousvaikeuksissa kamppaileva Italia. Joka tapauksessa EKP:ltä toivotaan aktiivisempaa roolia.
 Ehkä Lagarde saa Saksankin vihdoin tuhlaamaan ylijäämäänsä, jotta talouteen saadaan vauhtia.
 Ulkopoliittinen edustaja Kataloniasta on ovela veto Espanjalta
 Huippuvirkojen nimityksillä tehdään myös jäsenvaltioiden sisäpolitiikkaa.
 EU:n ulkopoliittiseksi edustajaksi on nousemassa Espanjan Kataloniasta kotoisin oleva sosialisti  Josep Borrell . Valinta on sisäpoliittisesti ovela veto pääministeri  Pedro Sánchezilta . Nimitys saattaa nimittäin helpottaa Katalonia-kriisiä.
 Borrell on Espanjan ulkoministeri ja Euroopan parlamentin entinen puhemies.
 Eurooppa-neuvoston johtoon esitetty  Charles Michel  jatkaa taas edeltäjiensä perinnettä, jossa puheenjohtajalta edellytetään kykyä ohjata erimielisyydet yksimielisyyteen diplomaattisesti. Väistyvä Belgian liberaali pääministeri on sellainen.
 Nimityspaketti oli näpäytys EU-kriittisille
 Naiset nousivat ensi kertaa sekä komission että Euroopan keskuspankin johtoon.
 Saksa ja Ranska ovat palanneet kulisseista johtotehtäviin. Perinteiset poliittiset voimat eli keskustaoikeisto ja keskustavasemmisto hallitsevat yhä.
 Itäisen Euroopan EU-arvoja polkevat jäsenmaat eivät saaneet mitään. Lisäksi EU-parlamentti näytti kaapin paikan Italian eu-kriittiselle ja populistiselle hallitukselle valitsemalla puhemiehekseen italialaisen demarin,  David Sassolin .
 Nimitysten takaa löytyvät Saksa, Ranska, Espanja, Belgia ja Italia. Ollaan melkein EU:n perustajajäsenissä. Espanja nostaa porukan sentään 1980-luvulle, jolloin jäsenmäärä kasvoi kahteentoista.
 Ryhmä on ajalta ennen unionin laajentumista. Kaikki ovat myös euromaita. Nimityspaketti on Länsi-Euroopan diili.
 Kaiken voi tulkita niinkin, että tässä turvataan EU:n perusperiaatteiden jatkumoa. Niitä ovat integraatiomyönteisyys, perusoikeuksien kunnioittaminen ja yhteistyön tärkeys.
 Se on rivien välistä näpäytys EU-kriittisille voimille: Jäsenvaltiot ovat hypänneet kaikki EU-junaan vapaaehtoisesti. Unionia ei hajoteta, vaan kehitetään.
 Tässä voi piillä myös Merkelin testamentti Euroopan puolustajana.
 Ja vielä huomio. Kärkiehdokasmenettely komission johtoon taidettiin nyt haudata. Valta istuu Eurooppa-neuvostossa eli jäsenmaiden käsissä.
 Lue lisää:
 Maratonkokous tuotti kompromissin: saksalainen Ursula von der Leyen EU-komission puheenjohtajaksi – Suomi ei saanutkaan EKP:n johtajuutta
 Puhemiehen nuija siirtyi demareille Euroopan parlamentissa
 EU-komissaari Jyrki Katainen: Olen aina ihaillut Euroopan keskuspankkiin valittua Christine Lagardea

Analyysi: EU:n pudotuspeli tuotti yllättävän tuloksen – unioni käänsi kelloa 1980-luvulle


Summary: Renault'n entinen toimitusjohtaja vuokrasi syksyllä 2016 vietettyjä häitään varten koko Versailles'n palatsin.

Ranskan talousrikospoliisi on tehnyt ratsian autonvalmistaja Renault'n pääkonttoriin. Poliisi tutkii epäselvyyksiä, jotka liittyvät yhtiön entisen toimitusjohtajan  Carlos Ghosnin  ylellisiin häihin.
 Ghosn on erotettu tehtävästään Renault'n ja Nissanin toimitusjohtajana. Hän odottaa parhaillaan oikeudenkäyntiä Japanissa, jossa häntä syytetään taloudellisista väärinkäytöksistä.
 Median edustajat odottavat entisen Nissan Motorin toimitusjohtajan Carlos Ghosnin vapautumista tutkintavankeudesta 25. huhtikuuta Tokiossa. Kimimasa Mayama / EPA
 Hän vuokrasi syksyllä 2016 vietettyjä häitään varten koko Versailles'n palatsin. Ghosnin epäillään yhtiön varojen väärinkäytöstä ja veronkierrosta. Hänen epäillään junailleen Renault'n linnan sponsoriksi, jotta hän ei joutuisi maksamaan linnan käytöstä 50 000 euron vuokraa.
 Ghosnin epäillään myös pimittäneen verottajalta miljoonien eurojen tulot ja käyttäneen johtamiensa yhtiöiden varoja omiin menoihinsa.
 Lisää aiheesta:
 Talousrikoksista syytetty ex-automoguli Ghosn väittää videoviestissä joutuneensa  selkäänpuukotuksen ja salajuonen uhriksi

Ranskan poliisi ratsasi Renault'n pääkonttorin Ghosnin hääsotkujen tutkinnassa


Summary: Poliisin mukaan mönkijä oli kääntymässä, kun ohittamaan lähtenyt moottoripyörä törmäsi siihen. Onnettomuudessa oli mukana kolme henkilöä.

Tiistaina Ylöjärvellä tapahtunut kolari on vaatinut kuolonuhrin. Poliisi tiedottaa, että 16-vuotias poika kuoli saamiinsa vammoihin keskiviikkona.
 Moottoripyörä ja mönkijä törmäsivät tiistaina klo 21.05 Soppeentien ja Hopeatien risteyksessä Ylöjärvellä. Mönkijän kyydissä olleet kaksi henkilöä ja moottoripyörän kuljettaja toimitettiin Tampereen yliopistolliseen sairaalaan.
 Moottoripyörää kuljettanut 16-vuotias poika menehtyi sairaalassa. Mönkijän kyydissä olleet alaikäiset pojat eivät loukkaantuneet vakavasti, mutta jäivät sairaalaan tarkkailuun.
 Moottoripyöräilijä ajoi lujaa
 Poliisi arvioi esitutkinnan perusteella, että ajoneuvot olivat ajaneet Soppeentietä lännen suuntaan ja mönkijä kääntyi vasemmalle Hopeatielle.
 Moottoripyörä oli ohittanut edellään kulkeneen mopon ja oli ohittamassa myös mönkijää, mutta törmäsi kääntyvään mönkijään. Mönkijä kaatui kyljelleen.
 Tapahtumapaikalla nopeusrajoitus on 50 kilometriä tunnissa. Poliisi kertoo, että todistajien mukaan moottoripyöräilijä oli ajanut suurella ylinopeudella ohitustilanteessa. Asfaltissa ei ollut havaittavissa jarrutusjälkiä.
 Poliisi ja onnettomuustutkintalautakunta jatkavat asian selvittämistä.

16-vuotias poika kuoli moottoripyörän ja mönkijän kolarissa Ylöjärvellä


Summary: Apulaispormestari patistaa turisteja ympäristöystävällisten vaihtoehtojen pariin.

Pariisi kieltää turistibussit kaupungin keskustassa, kertoo  Telegraph-lehti . Kielto on yksi vastaus pariisilaisten huoleen siitä, että kaupungissa on jo liikaa turisteja.
 – Emme halua enää turistibussien totaalista anarkiaa Pariisissa. Bussit eivät ole enää tervetulleita kaupungin ydinkeskustaan, Pariisin apulaispormestari  Emmanuel Grégoire  sanoi  Le Parisien  -lehdelle.
 Apulaispormestari patistaa turisteja kulkemaan jalan, pyörällä tai joukkoliikennettä hyödyntäen.
 – Turistit voivat tehdä niin kuin kaikki muutkin ja siirtyä ympäristöystävällisiin vaihtoehtoihin tai joukkoliikenteeseen. Tarvitsemme muutosta, Grégoire vaatii.
 Bussien päästöt huolestuttavat
 Vaikka turismi ei ole Pariisissa aivan yhtä massiivista kuin Venetsiassa tai Barcelonassa, paikalliset ovat olleet erityisen huolissaan turistibussien virrasta. Linja-autot kuskaavat matkailijoita nähtävyydestä toiselle tai tuovat heitä kaupunkiin muilta paikkakunnilta.
 Erityisesti bussien päästöt huolestuttavat. Tällä viikolla Pariisi ehti jo kieltää kaikki yli 13 vuotta vanhemmat dieselautot kaupungin keskustassa.
 Turistibusseja varten aiotaan perustaa parkkipaikkoja kaupungin ulkopuolelle.
 Viime vuonna Pariisissa ja sitä ympäröivällä Ile-de-Francen alueella vieraili ennätysmäärä eli 50 miljoonaa turistia.
 Ranska on koko maailman suosituin matkailumaa. Viime vuonna siellä kävi lähes 90 miljoonaa turistia.
 Lue myös:
 Pariisin ensimmäinen autoton päivä täytti Champs-Elyseen kävelijöillä
 Espanjan matkailu paisuu kohti uusia ennätyksiä – Mallorcalla ja Ibizalla aletaan jo rajoittaa turistien määrää

Pariisi kyllästyi turistibusseihin – ei enää asiaa keskustaan


Summary: Feldt-Ranta päätti vetäytyä julkisuudesta viettääkseen viimeiset kuukaudet yhdessä läheistensä kanssa.

Entinen kansanedustaja  Maarit Feldt-Ranta  (sd.) esiintyi tänään viimeistä kertaa julkisuudessa  Radio Suomen Kutsuvieraana . Hän soitti ohjelmassa pohjoismaista musiikkia ja esitti kiitoksensa elämälle.
 – Mottoni on ollut, että jonain päivänä kuolen, mutta kaikkina muina päivinä elän. Ja siltä minusta on myös tuntunut.
 Voit kuunnella ohjelman  täällä  ja lukea Feldt-Rannan haastattelun  täällä .
 Feldt-Ranta ilmoitti tammikuussa 2019, että hänen vatsasyöpänsä on uusiutunut kolmannen kerran. Hän päätti olla osallistumatta kevään eduskuntavaaleihin ja vetäytyi julkisuudesta viettääkseen viimeiset kuukaudet yhdessä läheistensä kanssa.
 Lähetyksen lopussa Feldt-Ranta esittää toiveen, että ihmiset pitäisivät huolta läheisistään ja nauttisivat jokaisesta päivästä.
 – Toivon, että ihmiset muistaisivat ja jaksaisivat rakentaa onnea ja oikeudenmukaisuutta myös yhteiskunnassa.
 Lue aiheesta lisää:
 HS: Maarit Feldt-Rannan syöpähoidot on lopetettu – elinaikaa "ehkä joitakin kuukausia"

Maarit Feldt-Ranta jätti kauniit jäähyväiset: "Mottoni on ollut, että jonain päivänä kuolen, mutta kaikkina muina päivinä elän"


Summary: Riihimäen seudun terveysvalvonta on kehottanut Puuhamaata järjestämään tehosiivouksen.

Riihimäen seudun terveysvalvonta on havainnut runsaasti epäkohtia lapsiperheiden suosimasta kesäkohteesta Puuhamaasta Janakkalan Tervakoskella. Ongelmia on ollut varsinkin uima-altaiden vesien puhtaudessa, mutta myös alueen yleisessä siisteydessä.
 Allasvesien mikrobimäärä on kasvanut turhan isoksi ja kokonaispesäkemäärät ovat ylittäneet joissakin tutkimuksissa laatuvaatimukset, sanoo Riihimäen seudun terveysvalvonnan johtaja  Pirkko Sukula .
 – Syynä on ollut liian alhainen klooripitoisuus, jonka takia mikrobit on päässeet lisääntymään. Terveyshaittoja ei kuitenkaan ole tullut tietoomme.
 Klooripitoisuutta pitäisi nostaa
 Terveysvalvonta on kehottanut Puuhamaata kalibroimaan omat klooripitoisuuden mittalaitteensa ja tekemään mittauksia useita kertoja päivässä, jotta klooripitoisuus pystytään pitämään riittävän korkeana. Puisto kehotetaan myös ohjeistamaan altaiden käyttäjiä käymään suihkussa ennen altaisiin ja liukumäkiin menoa.
 Terveysvalvonnan johtaja Pirkko Sukula kehottaa Puuhamaata seuraamaan allasvesien klooripitoisuutta useita kertoja päivässä. Timo Leponiemi / Yle
 Valvira pitää uimahallien ja kylpylöiden normaalina tarkastustiheytenä yhtä tarkastusta vuodessa. Tarkastustiheyttä voidaan lisätä tai vähentää terveydensuojeluviranomaisen tekemän riskinarvioinnin perusteella.
 Myös Puuhamaan alueen siisteydessä on ollut parannettavaa. Muun muassa lamppujen kupuja on puuttunut ja ulkosuihkuun on pääskynen tehnyt pesänsä.
 – Perussiivoustaso ei ole ollut riittävää. Siellä on sesongin alun jälkeen jouduttu vielä puuttumaan siivouksiin, jotka olisi pitänyt ehdottomasti tehdä jo ennen kuin puisto avataan yleisölle.
 Paikat vanhoja ja kuluneita
 Terveysvalvonta on kehottanut Puuhamaata järjestämään tehosiivouksen ulkopuolisella siivousyrityksellä. Osa pidemmällä korjattavien asioiden listalla selittyy sillä, että tänä vuonna tarkastus on ollut aiempaa yksityiskohtaisempi, perustelee terveysvalvonnan johtaja Pirkko Sukula.
 Sukula huomauttaa, ettei terveysvalvonnan tarkoituksena ole suinkaan kaataa Puuhamaata, vaan herätellä toimimaan. Puuhamaan yksi ongelma on ikääntyneet rakenteet. Puisto avattiin vuonna 1984. Vanhat ja kuluneet rakenteet vaikeuttavat paikkojen pitämistä siistinä.
 "Virheitä on tehty"
 Puuhamaassa tarkastustulokset on otettu huomioon ja osa puutteista on jo korjattu. Puistonjohtaja  Ilkka Vaskio  myöntää, että perhepuiston ylläpidossa on tehty virheitä.
 Puuhamaan puistonjohtaja Ilkka Vaskio on ollut töissä Puuhamaassa joka kesä vuodesta 1984 lähtien. Timo Leponiemi / Yle
 – Totta kai ne otetaan vakavasti ja huomioidaan mahdollisimman pian. Tekemättömät asiat ovat johtuneet lähinnä työvoimapulasta. Mutta totta kai täytyy nostaa kättä virheen merkiksi, että kyllä oli tekemättä.
 Vaskio myöntää, että kielteinen julkisuus on aina ikävää.
 – Edelleen olen tyytyväinen siihen, että meillä paikalla olleet asiakkaat ovat pääsääntöisesti olleet yhtä tyytyväisiä kuin ennenkin.
 Mittarina hän pitää toisen käyntipäivän lippujen myyntiä. Se on pysynyt samalla tasolla kuin aiempina vuosina.
 Raja-arvot samat kuin sisähalleissa
 Vaskio toivoo myös lakimuutoksia allasvesien raja-arvoihin, sillä nyt ulkoaltaiden laatuvaatimukset ovat samat kuin sisähalleissa.
 – Meille tulee hurjia siitepölykuormia ja muita ulkoisia kuormia, joita ei sisähalleissa ole ikinä. Jos joskus saisimme edes vähän erilaiset säännöt ja raja-arvot kuin perinteisillä sisäuimahalleilla.
 Puuhamaan altaiden tekniikkaa on tarkoitus korjata, kerrotaan terveysvalvonnan tarkastusraportissa. Heikki Kiseleff / Yle
 Terveysvalvonnan johtaja Pirkko Sukula tietää, että ulkoaltaiden veden pitäminen puhtaana on haasteellista.
 – Puuhamaassa on ollut kloorin syötössä alimitoitusta. Siihen pitää kiinnittää erityistä huomiota ja sitä on seurattava mittareilla useita kertoja vuorokaudessa.
 Ei vielä pakkokeinoja
 Riihimäen seudun terveysvalvonta tuskin lähtee pakkokeinojen käyttöön, sillä byrokratiaan kuluisi aikaa niin paljon, että Puuhamaan kausi ehtisi jo sitä ennen päättyä. Sen sijaan se aikoo ensi vuonna tehdä ensimmäisen tarkastuksen Puuhamaahan jo hyvissä ajoin ennen puiston porttien avautumista yleisölle. Näin puutteiden korjaamiseen jää enemmän aikaa.
 – Tärkeää olisi, että perusrakenteet ja nurkat olisivat kunnossa, sanoo Sukula.
 Viime vuonna Puuhamaassa kävi noin 85 000 vierailijaa. Parhaina huippuvuosina kävijöitä on ollut yli 200 000. Sen jälkeen kilpailu vapaa-ajasta on koventunut, vaikka Puuhamaan kaltaisia perhepuistoja ei aivan lähitienoilla olekaan. Kilpailua ovat lisänneet etenkin erilaiset tapahtumat.

Puuhamaalle useita huomautuksia allasvedestä ja siisteydestä – huvipuiston johtaja: "Ongelmia on ollut"


Summary: Oulunkaaren kuntayhtymä maksaa miljoonakorvaukset liian pienestä palkasta noin 450 hoitajalleen.

Vuosia Pohjois-Suomessa jatkuneessa hoitajien palkkauskiistassa on päästy sopuun. Oulunkaaren kuntayhtymä maksaa noin 1,3 miljoonan euron palkkakorvaukset 450 hoitajalleen. Yksittäiset korvaussummat vaihtelevat sadoista euroista tuhansiin euroihin.
 Lisäksi selvittelyissä mukana olleiden sairaan-, terveyden-, lähi- ja hammashoitajien palkat nousevat jatkossa sovitulle tasolle.
 Palkkauskiista alkoi yhdeksän vuotta sitten, kun ii, Simo, Pudasjärvi, Utajärvi ja Vaala perustivat Oulunkaaren kuntayhtymän. Palkkauksessa oli kuntakohtaisia eroja, joita tasattiin mutta samaa työtä tekevien palkkausta ei yhtenäistetty kokonaan.
 Hoitajien ammattijärjestöt Super ja Tehy puuttuivat tilanteeseen, jonka selvittely kesti lopulta noin kahdeksan vuotta.
 Kuntayhtymä joutuu kiristämään talouttaan
 Koko kahdeksaa vuotta ei neuvottelupöydässä istuttu, vaan esimerkiksi hoitajien työn vaativuutta selviteltiin vuodesta 2013 alkaen useiden vuosien ajan.
 Tehyn johtava lakimies  Matias Nyman  yllättyi selvittelyjen ja neuvottelujen venymisestä vuosilla, mutta hän on tyytyväinen tiistaina syntyneeseen ratkaisuun.
 – Kyllähän tämä poikkeuksellisen pitkään kesti, mutta onneksi sovintoon päästiin. Meidän jäsenistömme sai nyt niin hyvän lopputuloksen, kuin tässä prosessissa oli mahdollista saada.
 Vuosien varrella maksamattomista palkoista kertynyt miljoonakorvaus ja jatkossa kohoavat palkat nakertavat Oulunkaaren taloutta tuntuvasti arvioi hallinto- ja henkilöstöjohtaja  Juha Torvinen .
 – Kuntien taloustilanne on jo muutoinkin tiukka, eikä ylimääräistä rahaa ole. Kuntien kanssa on jo keskusteltu, että miten tästä selvitään.
 Oikeuskäsittely oli jo ovella
 Kiista ehti edetä jo käräjäoikeuteenkin, jonka ratkaistavaksi Tehy ja Super veivät asian viime syksynä.
 Neuvotteluyhteys säilyi kuitenkin oikeuskanteesta huolimatta, ja ammattijärjestöt ja Oulunkaari allekirjoittivat sovintosopimuksen eilen.
 Tehyn johtava lakimies Matias Nyman arvioi, että kovin montaa päivää ei olisi ollut enää aikaa ennen oikeusistuntoa, jota oli jo kertaalleen toukokuulta siirretty elokuulle.
 – Valmisteleva istunto oli jo lähellä, ja lomatkin pitää pitää, joten ei tässä montaa päivää ollut jäljellä.
 Myös kuntayhtymän puolella sovinto nähtiin paremmaksi ratkaisuksi kuin oikeuskäsittely.
 – Kanteet olivat neljän miljoonan euron luokkaa, joten 1,3 miljoonan euron sovinto tyydyttää, vaikka se taloutta kovasti kiristääkin, toteaa kuntayhtymän hallinto- ja henkilöstöjohtaja Juha Torvinen

Sadat hoitajat saivat vuosien ajan huonompaa palkkaa kuin työtoverinsa – ammattiliitot ja kunnat pääsivät sopuun juuri ennen oikeusistuntoa


Summary: Tietojen päivittäminen helpottaa esimerkiksi tieoikeuksien selvittämistä. Puutteellisten rajamerkkien korjaamisessa Maanmittauslaitos toivoo apua aktiivisilta kansalaisilta.

Kenellä on oikeus käyttää toisen tontin kautta kulkevaa tietä ja millä tavalla? Vastaus kysymyksiin on määritelty tieoikeudessa, joka löytyy kiinteistörekisteristä.
 Toisinaan tiedot tieoikeuksista voivat kuitenkin olla vanhentuneita tai muuten puutteellisia. Lisäksi tietoja saattaa joutua etsimään hyvinkin vanhoista kartoista tai muista lähteistä.
 Kaakkoisrajalla sijaitsevan pienen mökkikunnan Virolahden tekninen johtaja  Markku Uski  kertoo, että kyselyjä tieoikeuksista tulee kunnalle hyvin harvoin. Yksityisten tiekuntien toiminta on niin vakiintunutta ja maksut selkeitä, että riitoja syntyy lähinnä muutaman tilan käyttämistä syrjäisemmistä teistä.
 – Tielautakunnassa käsiteltiin takavuosina paljonkin tiekiistoja, mutta ne ovat vähentyneet. Kiistat liittyivät enemmän maksuihin ja tiekuntien perustamiseen, Uski kertoo.
 Jatkossa tietojen etsiminen tieoikeuksista on helpompaa ainakin Kymenlaaksossa, Etelä-Karjalassa ja Pohjois-Karjalassa. Maanmittauslaitos on saanut päätökseen vuosia kestäneen työn, jossa on tarkistettu kaikkiaan 268 000 kiinteistön tiedot.
 Samalla kiinteistöjen väliset kulkuoikeudet on siirretty vanhoilta toimituskartoilta kiinteistörekisterikartalle, josta tiedot löytyvät helpommin. Kiinteistöjaotusta, kiinteistötunnusta ja rajamerkkejä koskeva tieto muuttui avoimeksi ja maksuttomaksi tietoaineistoksi vuoden 2017 alussa.
 Tieoikeus nousee esiin kaupanteossa
 Maanmittauslaitoksen rekisteripäällikön  Mauno Pyykösen  mukaan epäselvyydet tienkäytöstä nousevat esiin esimerkiksi silloin, kun kiinteistöä ollaan myymässä.
 – Silloin selvitetään, onko tieoikeutta vai ei. Jos ei ole, niin sitten katsotaan, miten se vaikuttaa kaupankäyntiin. Erimielisyyksiä voi syntyä myös siitä, mitä kautta puuta voidaan kuljettaa metsäpalstalta. Tarvittaessa kiista ratkaistaan asiakkaan hakemassa yksityistietoimituksessa, sanoo Pyykönen.
 Maanmittauslaitoksen rekisterissä on noin 2,3 miljoonaa kiinteistöä, joista noin miljoonan tieoikeudet on nyt selvitetty kiinteistörekisterikartalle. Vielä kestää kuitenkin noin kahdeksan vuotta, ennen kuin työ on saatu valmiiksi koko Suomen alueelta.
 Koordinaatit ajan tasalle joukkoistuksen avulla
 Tieoikeuksien lisäksi Maanmittauslaitos on tutkinut ilmakuvien avulla kiinteistöjen rajapyykkien paikkansapitävyyttä. Kiinteistörekisterikartalta löytyvät nyt tiedot esimerkiksi vedenottopaikoista ja venevalkamista.
 Mauno Pyykösen mukaan noin 70 prosenttia kiinteistöjen rajamerkeistä on tarkasti määritelty kartalla koko maassa. Loppujen osalta kiinteistörekisterikarttaan merkityt koordinaatit eivät välttämättä vastaa todellisuutta maastossa.
 – 30 prosenttia ei ehkä kuulosta hirveän suurelta osuudelta, mutta lukumääräisesti se on paljon. Suomessa on kuitenkin 11 miljoonaa rajamerkkiä.
 Maanmittauslaitos toivookin maannomistajien ja kansalaisten osallistuvan jatkossa rajapyykkien tarkistamiseen. Apuna voisi käyttää matkapuhelimen paikannusta.
 – Teknologia ei ole vielä niin pitkällä, että voisimme tarkistaa sijainnin niin tarkasti kuin on tarpeen. Uskomme kuitenkin, että muutamien vuosien päästä se olisi mahdollista, sanoo Pyykönen.

Maanmittauslaitos päivitti satojen tuhansien kiinteistöjen tiedot Itä-Suomessa – edelleen jopa joka kolmas rajapyykki on väärässä paikassa


Summary: Sekä Yhdysvallat että Venäjä syyttävät toinen toistaan sopimuksen rikkomisesta.

Venäjän presidentti  Vladimir Putin  on allekirjoittanut lain, jonka myötä Venäjä vetäytyy keskimatkan ohjukset kieltävästä INF-sopimuksesta.
 Yhdysvaltain ja Neuvostoliiton kylmän sodan lopulla solmima ohjussopimus on kieltänyt muut kuin mereltä laukaistavat lyhyen ja keskipitkän matkan ohjukset.
 Venäjä seuraa toimissaan Yhdysvaltoja. Presidentti  Donald Trump  ilmoitti viime vuoden lokakuussa maansa vetäytyvän sopimuksesta ja syytti Venäjää sen rikkomisesta. Venäjä puolestaan katsoo Yhdysvaltojen rikkoneen sopimuksen ehtoja.
 Putin on varoittanut Yhdysvaltoja sijoittamasta uusia ohjuksia Eurooppaan ja sanonut Venäjän vastaavan Yhdysvaltain mahdollisiin toimiin nopeilla aseilla, joilla kestää vain pieni hetki tavoittaa kohteensa.
 Toisaalta Putin ilmoitti viikonloppuna G20-kokouksen yhteydessä Osakassa, että Venäjä ja Yhdysvallat aloittavat keskustelut ydinaseiden rajoittamisesta. Tavoitteena on Start 3 -sopimus, jolla vähennettäisiin laukaisuvalmiudessa olevien Yhdysvaltain ja Venäjän ydinaseiden määrää.
 Putin ei kertonut, milloin osapuolten on määrä käynnistää neuvottelut.
 Lisää aiheesta:
 Miksi ohjussopimuksen loppu ei välttämättä tarkoitakaan asevarustelukierrettä? Sotilasprofessori vastasi 10 kysymykseen INF-sopimuksesta

Putin irrotti Venäjän keskimatkan ohjukset kieltävästä INF-sopimuksesta


Summary: Takavarikoidun kuva- ja videomateriaalin koko on niin suuri, että poliisi on joutunut ostamaan sadoilla tuhansilla euroilla lisää kapasiteettia. Rinki toimi rauhassa 20 vuoden ajan.

Norjassa on paljastunut maan rikoshistorian pahin lapsipornorinki. Tapauksesta tekee poikkeuksellisen se, että sekä päätekijät että monet kuvissa esiintyvistä lapsista ovat norjalaisia.
 Norjalainen pedofiilirinki ehti toimia 20 vuotta ennen kuin se paljastui täysin sattumalta. Rikosvyyhti alkoi purkautua, kun eräs äiti kuuli vahingossa kahden lapsen käymän keskustelun,  kertoo Norjan yleisradioyhtiö NRK .
 Päätekijöinä pidetty pariskunta suunnitteli  Aftenposten-lehden mukaan  avaavansa lastenkodin ulkomailla. Lehti ei kerro mistä maasta on kyse, mutta maa on Euroopassa.
 Juttua tutkiva poliisi sanoo, ettei ole koskaan aiemmin törmännyt yhtä laajaan ja ammattimaiseen tapaukseen. Marit Hommedal / EPA
 "Viihdetaiteilija" oli poikien mentori
 12-vuotiaan pojan ja tämän kaverin keskustelun kuullut äiti teki vuonna 2014 rikosilmoituksen, joka johti poliisin 50-vuotiaan norjalaismiehen jäljille.
 Poika kertoi kaverilleen aikuisen miehen kosketelleen häntä useita kertoja sopimattomalla tavalla. Toinen poika kertoi saman tapahtuneen myös hänelle.
 Keskustelussa mainittiin viihdetaiteilijaksi kutsuttu mies, joka toimi poikien käymässä harrastusyhdistyksessä. Miehen kuvaillaan olleen poikien mentori.
 Kahden lapsen seksuaalisesta hyväksikäytöstä alkanut rikostutkinta johti huomattavasti laajemman rikosvyyhdin purkautumiseen, sillä kotietsinnöissä poliisi löysi valtavan määrän alaikäisten poikien seksuaalista hyväksikäyttöä sisältävää kuva- ja videomateriaalia.
 Poliisin takavarikoimaa materiaalia oli niin paljon, etteivät poliisin tietokoneet kestäneet tietomassaa. Poliisi joutui ostamaan lisää kapasiteettia miljoonilla kruunuilla eli sadoilla tuhansilla euroilla.
 Haasteelliseksi osoittautunut tutkinta on kestänyt jo viisi vuotta, mutta siitä huolimatta vasta 20 prosenttia takavarikoidusta materiaalista on käyty kokonaan läpi.
 Osa materiaalista on niin vahvasti salattua, ettei poliisi ole kyennyt avaamaan sitä. Epäillyt eivät ole suostuneet antamaan poliisille salasanoja.
 Pedofiiliringillä oli oma datalaitteisto
 Lasten seksuaalista hyväksikäyttöä sisältäneitä kuvia ja videoita on paljastunut miljoonia kappaleita. Niiden pyörittämiseen pedofiiliringillä on ollut oma datalaitteisto.
 Tiedostot on viranomaisten mukaan salattu erittäin taitavasti. Viestinnässään ryhmään kuuluvat ovat käyttäneet salaisia symboleja, jotta heidän toimensa eivät paljastuisi
 Salailu onnistui pitkään hyvin, sillä poliisin mukaan rinki ehti toimia 1990-luvulta lähtien ilman, että viranomaisilla oli siitä mitään tietoa.
 NRK:n selvityksen mukaan ydinjoukon ovat muodostaneet 90-luvulta asti toisensa tunteneet ystävät. Monet ryhmään kuuluneista ovat työskennelleet tietojenkäsittelyn asiantuntemusta vaativissa tehtävissä.
 Takavarikoidussa materiaalissa on lapsia eri puolilta maailmaa, mutta myös useita norjalaisia lapsia. Poliisi on yksilöinyt yhteensä 79 mahdollisesti norjalaista uhria, joista on toistaiseksi tunnistettu 26.
 Uhrit ovat olleet kuvaushetkellä kouluikäisiä, mutta tunnistetut norjalaiset ovat Aftenpostenin mukaan nyt jo aikuisia.
 Poliisi ei ole toistaiseksi pystynyt todistamaan, että paljastuneet joukkion jäsenet olisivat itse tuottaneet materiaalia.
 Norjalainen rinki on ollut yhteydessä 1990-luvulta lähtien toimineeseen kansainväliseen alaikäisistä pojista kiinnostuneiden muodostamaan BoyLove-verkostoon.
 NRK: Epäillyt työskentelivät lasten kanssa
 – En ole aiemmin törmännyt samanlaiseen laajuuteen ja ammattimaisuuteen, kommentoi verkkorikollisuuteen keskittyvää tutkintaryhmää Oslon poliisissa johtava  Fredy Salazar  NRK:lle.
 Kaikkiaan poliisi on tunnistanut yli kymmenen norjalaista, joita epäillään rikoksesta. NRK:n tietojen mukaan useat miehistä ovat joko tehneet työtä lasten parissa tai ovat vapaa-ajallaan työskennelleet lasten kanssa.
 Epäillyistä kaksi on tuomittu jo aiemmin lapsiin kohdistuneista seksuaalirikoksista ja yksi lapsipornon hallussapidosta.
 Useat epäillyistä ovat työskennelleet lasten parissa. Kuva on kuvituskuva. Rafael Ben Ari / AOP
 Myös päätekijöihin lukeutuva pariskunta oli mukana lasten ja nuorten harrastustoiminnassa. Heistä toinen toimi vapaa-ajallaan esimerkiksi jalkapallotuomarina.
 NRK:n mukaan "viihdetaiteilijaa" on syytetty useita kertoja aiemminkin alaikäisiin kohdistuneista ahdisteluista, mutta tapaukset eivät ole johtaneet tuomioihin. Siksi hän on voinut jatkaa toimintaansa lasten parissa.
 "Salaiset symbolit estivät ymmärtämisen"
 "Viihdetaiteilijan" asianajaja  Thomas Klevenberg  sanoo NRK:lle päämiehensä kiistävän kuulumisen pedofiilirinkiin. Sen sijaan hän tunnustaa kaksi seksuaalirikosta niitä kahta poikaa kohtaan, joiden käymästä keskustelusta koko vyyhti alkoi purkautua.
 Klevenbergin mukaan hänen päämiehensä ei ole ymmärtänyt pedofiiliringin jäsenten kanssa käymissään nettikeskusteluissa käytettyjen salaisten symbolien merkitystä.
 "Viihdetaiteilijan" puoliso tunnustaa asianajajansa  Henrik Boehlken  mukaan takavarikoidun materiaalin lataamisen ja hallussapidon.
 Poliisi myöntää, ettei ringin jäljille olisi päästy, jos sen jäsenet olisivat pitäytyneet verkkorikollisuudessa. Kuva on kuvituskuva. Roland Magnusson / AOP
 Lapsipornon hallussapidon enimmäisrangaistus Norjassa on kolme vuotta vankeutta  materiaalin laajuudesta riippumatta.
 – Jos miehet olisivat pysytelleet vain digimaailmassa, emme olisi koskaan tunnistaneet heitä, tunnustaa Oslon poliisin Salazar viitaten vyyhdin avanneeseen 12-vuotiaan pojan ja tämän kaverin seksuaaliseen ahdisteluun.

Vahingossa kuultu keskustelu johti Norjan pahimman lapsipornotapauksen jäljille – poliisin tietokoneiden kapasiteetti ei riittänyt materiaalin läpikäymiseen


Summary: Vaurioituneet asunnot on raivattava remonttia varten. Pirkko Aallon kodin pinnat menivät pilalle maanantaisessa tulipalossa.

Lahden Liipolassa palaneiden kerrostaloasuntojen asukkaat ovat päässeet katsomaan kotiensa tilannetta. Osassa Luhtikadun asuntoja asumista voi jatkaa, mutta noin puolessa täytyy tehdä iso remontti.
 Siihen päästään vasta sen jälkeen, kun vahingot on kartoitettu ja pohjustavat työt tehty.
 Viisikerroksisen kerrostalon ylimmässä kerroksessa roihunnut tulipalo tuhosi yhden asunnoista täysin, noin puolet 70 asunnosta on kärsinyt pahoja vesi- ja savuvahinkoja.
 Jälkitöinä joudutaan pumppaamaan pois vettä, jota on tullut kellarikerroksiin autotallia myöden. Myös kuivatus kestää aikansa. Vasta sen jälkeen päästään remontoimaan.
 Pahiten palossa tuhoutuneet asunnot ovat asumiskelpoisia vasta kuukausien kuluttua. Alustavan arvion mukaan niihin päästään muuttamaan takaisin vasta marraskuussa.
 Erääntyvät laskut, vaatteita ja ruokaa mukaan ensikäynnillä
 Pirkko Aallon  asunto sijaitsee neljännessä kerroksessa eli kerroksen alempana asuntoa, josta palo sai alkunsa.
 – Tämä on nyt katasfrofiasunto. Täällä on seinät, katot ja lattiat menneet pilalle, Aalto luettelee.
 Kalusteet ja tavarat jäivät sisälle, ja ne on saatava seuraavaksi pois remontin alta.
 – Meidän täytyy tyhjentää asunto niin, että tänne päästään tekemään korjauksia. Se on aikamoinen homma, Pirkko Aalto toteaa.
 Väliaikaismajoitus löytyy omalta kesämökiltä, jonne Aalto miehensä kanssa sai myös tiedon tulipalosta.
 – Meille soitettiin mökille, että täällä kaupunkiasunnossa on meneillään tulipalo. Luulin aluksi, että se on pieni.
 Todellinen tilanne paljastui, kun Aallot kävivät ensi kertaa paikan päällä.
 – Ensimmäiseksi otin mukaan erääntyvät laskut, vaatteita ja ruokaa.
 Luulin aluksi, että se on pieni.  Pirkko Aalto
 Tiedotustilaisuuden jälkeen Aalto kävi vielä tyhjentämässä pakastimen siltä osin, kun kykeni.
 Sähköt ovat kiinteistöstä pois ja kahdesta arkkupakastimessa on muun muassa monen kesän marjat. Suuri osa niistä menee haaskuun.
 – Otamme mukaan sen, mitä kykenemme ja ennätämme syödä, osan annamme ystäville.
 Kävimme vahinkoja kärsineessä asunnossa Pirkko Aallon kanssa. Voit kuunnella jutun  Yle Areenasta .
 Tutkinta alkutekijöissään
 Maanantai-iltana syttynyt tulipalo Luhtikatu 3:ssa vaurioitti kymmeniä asuntoja ja kaikki talossa olleet evakuoitiin yöllä. Asukkaille järjestettiin keskiviikkona tiedotustilaisuus, jossa kerrottiin muun muassa korjausaikataulusta ja vakuutuskäytännöistä.
 Poliisin mukaan palosyyn tutkinta on vielä alkuvaiheessa. Tapauksen selvittely vie aikaa, eikä poliisi siksi tiedota asiasta enempää.
 Lue myös: Lahden Liipolan kerrostalopalo ajaa kymmenet asukkaat pitkään evakkoon – korjaustyöt alkavat pikimmiten
 Kerrostalon huopakattoon levinnyttä paloa sammutettiin tiistaina pitkälle päivään. Jari Laaksonen

Asukkaat pääsivät näkemään palon vahingoittamat kotinsa Lahden Liipolassa – "Tämä on nyt katastrofiasunto"


Summary: Eduskunta oli kaikessa hiljaisuudessa ottanut eri linjan kuin korkein hallinto-oikeus.

Eduskunta piti vuosia sivuillaan julki Finavia-muistiota samalla kun sen julkisuudesta taisteltiin aina korkeinta hallinto-oikeutta myöten, kerrotaan eduskunnan tarkastusvaliokunnasta. Valtiontalouden tarkastusviraston (VTV) laatima muistio liittyy liikenne- ja viestintäministeriön Finavialle antamaan ohjaukseen ex-ministeri  Anne Bernerin  (kesk.) aikana.
 Korkein hallinto-oikeus (KHO) määräsi viime viikon tiistaina osittain julkiseksi taustamuistion, jossa kuvataan ministeriön toimintaa. Muistion salaamisesta valittivat vuonna 2016 STT ja kansanedustaja  Mika Raatikainen  (ps.). Finavian mukaan muistio sisälsi sille kuuluvia liikesalaisuuksia, ja se halusi salata muistion käytännössä kokonaan.
 Keskiviikkona selvisi, että lähes koko oikeustaistelun ajan eduskunta olikin pitänyt muistiota kokonaan julkisena nettisivuillaan.
 Tarkastusvaliokunnan valiokuntaneuvos  Heidi Silvennoinen  kertoo, että valiokunta päätti muistion julkisuudesta nojautuen eduskunnan työjärjestykseen, jossa on julkisuuslaista poikkeava tulkinta asiakirjojen julkisuudesta.
 Silvennoisen mukaan taustamuistio on ollut eduskunnan verkkosivuilla pöytäkirjan liiteasiakirjana marraskuusta 2016 lähtien.
 Asiakirja poistettiin eduskunnan sivuilta väliaikaisesti, sillä eduskunnassa haluttiin käydä läpi KHO:n tuoreen päätöksen ja eduskunnan työjärjestyksen suhdetta. Eduskunnassa katsottiin, että valiokunnan lähes kolme vuotta sitten tekemä päätös on edelleen voimassa ja asiakirja on kokonaisuudessaan julkinen.
 Asiakirjan poistamisesta uutisoi aiemmin  Helsingin Sanomat .
 VTV: Ministeriö puuttui asioihin, jotka kuuluivat yhtiön hallitukselle
 VTV toteaa muistiossa aiempaa tarkemmin jo julkisuudessa olleita asioita. Bernerin johtama ministeriö antoi valtion lentokenttäyhtiö Finavialle poikkeuksellista omistajaohjausta tilanteessa, jossa Finavia oli hävinnyt 34 miljoonaa euroa epäonnisten johdannaiskauppojen purkamisen seurauksena.
 Ministeriö kielsi Finavian hallitusta nostamasta vahingonkorvauskanteita entistä johtoa vastaan. Lisäksi Finavia ehti vaatia vahingonkorvauksia tilintarkastusyhtiö Deloittelta, kunnes Finavian hallitus päätti perua kanteet joulukuussa 2015.
 Käytännössä ministeriö ohjasi hallituksen tekemään haluamansa hätäisen päätöksen sen sijaan, että olisi järjestänyt yhtiökokouksen tai tehnyt päätöksen ainoan omistajan eli valtion edustajana.
 Ennen perumista ministeriö oli järjestellyt sovintosopimusta tilintarkastusyhtiön kanssa kertomatta Finavian hallitukselle.
 VTV:n muistion mukaan ministeriön ja sen edustajien toimintaa voidaan pitää ongelmallisena muun muassa siksi, että ministeriö puuttui yhtiön operatiiviseen toimintaan.
 Lue aiheesta lisää:
 KHO: Finavialle Bernerin aikana annettu omistajaohjaus ei ole liikesalaisuus
 Oikeus määräsi Finavia-paperit julkisiksi – valtionyhtiö haraa yhä vastaan

Finavia, STT ja perussuomalaisten kansanedustaja riitelivät vuosia asiakirjan julkisuudesta – muistio oli koko ajan julki eduskunnan sivuilla


Summary: Ranskalainen Christine Lagarde aloittaa Euroopan keskuspankin pääjohtajana syksyllä.

EU-valtioiden johtajat sopivat tiistaina Brysselissä, osana ykkösvirkojen nimityspakettia, että ranskalainen  Christine Lagarde  nousee Euroopan keskuspankin pääjohtajaksi syksyllä  Mario Draghin  jälkeen. Lagarde on Kansainvälisen valuuttarahaston IMF:n pääjohtaja ja entinen Ranskan valtiovarainministeri. Hänellä ei ole entuudestaan keskuspankkikokemusta. Hän on juristi ja konservatiivi.
 Millainen pääjohtaja Lagardesta saadaan?
 – Lagarde on keskitien kulkija. Hän on kapellimestari, jolla voi keskuspankissa olla hyvinkin rakentava rooli. Ulkopuolelta tulevana hän voi vetää tällaista roolia, ja se voi olla etu, sanoo Osuuspankin pääekonomisti  Reijo Heiskanen .
 Heiskasen mukaan Lagarde ymmärtää molempia, sekä Etelä- että Pohjois-Euroopan kantoja.
 – Suomen kannalta Lagarde on neutraali valinta.
 Reijo Heiskanen pitää Lagardea neutraalina valintana Suomen kannalta.  Yle
 Pääekonomisti  Tiina Helenius  Handelsbanken Suomesta pitää Lagardea erinomaisena verkostoitujana. Tiukoissa tilanteissa ratkaisua edistää, että tuntee henkilökohtaisesti kaikki Euroopan ykköspolitiikot.
 – Hän on kylmähermoinen ihminen, kanttia riittää, ollut tiukoissa paikoissa. Tärkein asia on, että hän ei edusta tiukkaa saksalaistyylistä linjaa, vaan Draghin tapaista linjaa, Helenius arvioi.
 – Luulen, että hän pärjää, sillä hänellä on eteläisemmän porukan tuki.
 Tiina Heleniuksen mielestä Lagarden nimityksessä haiskahtaa Ranskan ja Saksan keskinäinen sulle-mulle -politiikka.  Mikko Tuomikoski / Yle
 Danske Bankin pääekonomisti  Pasi Kuoppamäki  kuvaa Lagardea sanoilla energinen, johtaja-ainesta, osaa puhua hyvin.
 – Lagarde ei ole äärimmäisen tiukan linjan ihminen. Hän kannattaa sääntöjä, mutta on valmis kompromisseihin. Ei saksalaistyylinen, vaan pragmaattinen (hyötyä ja tuloksia korostava), Kuoppamäki luonnehtii.
 Pasi Kuoppamäen mukaan Lagarde kannattaa sääntöpohjaisuutta, mutta on valmis kompromisseihin.   Mesut Turan / Lehtikuva
 Mikä muuttuu väistyvään pääjohtajaan, italialaiseen Mario Draghiin verrattuna?
 – Mikään ei muutu ainakaan alkuvaiheessa rahapolitiikassa, Kuoppamäki toteaa.
 OP:n Heiskasen mukaan Draghi nähtiin kohtalaisen löysän rahapolitiikan ystävänä ja markkinoiden tuntijana, joka ymmärsi markkinoiden tuntoja.
 – Lagardesta ei vielä tiedetä, hän ehkä asemoituu keskitien kulkijaksi, Heiskanen aprikoi.
 Koivun mukaan Lagarden viranhoitoa on vaikea arvioda etukäteen.
 – Draghia pidettiin etukäteen koronnostajana, mutta olikin ihan jotain muuta. Luottaisin siihen, että pääjohtajalta edellytetään mielikuvitusta ja rohkeutta, Nordean pääekonomisti  Tuuli Koivu  sanoo.
 Tuuli Koivun mukaan Mario Draghi toimi virassaan osin toisin kuin etukäteen odotettiin.  Yle
 Mitä tapahtuu rahapolitiikalle ja koroille?
 – Rahapolitikassa Lagarde ei muuta Draghin linjaa. Mikään ei muutu suomalaisen asuntovelallisen kannalta, Helenius sanoo.
 Heiskasenkin mielestä suomalaiset voivat jatkaa rauhassa, sillä korko-odotukset ovat hyvin matalat seuraavan vuoden ajan.
 – Draghi on paaluttanut kannat kesään 2020 saakka. Todennäköisesti linja säilyy, Heiskanen sanoo.
 – Pitää muistaa, että siellä on iso neuvosto takana, yksi ihminen ei isoa laivaa käännä, Koivu muistuttaa.
 Kuoppamäen mukaan Lagarde voi ajaa matalia korkoja, mutta ajaa samalla sääntöperäistä finanssipolitiikkaa, mikä miellyttää suomalaisia.
 – Korot ovat ja pysyvät alhaalla pitkään, vähintään 2-3 vuotta ainakin, ehkä pidempäänkin, Kuoppamäki sanoo.
 Miksi suomalaisnimet Erkki Liikanen ja Olli Rehn jäivät nimityspaketin ulkopuolelle?
 – Se oli osa isompaa peliä, jossa Saksa ja Ranska jakoivat tärkeimmät paikat sulle-mulle -periaatteella. Siltä se haiskahtaa, Helenius sanoo.
 EKP-viran ohella Brysselissä päätettiin tiistaina kolmesta muusta kärkivirasta. Saksan puolustusministeri ja liittokansleri  Angela Merkelin  puoluetoveri, konservatiivien  Ursula von der Leyen  nousee uudeksi EU-komission puheenjohtajaksi.
 EU:n ulkopoliittiseksi edustajaksi tulee Espanjan sosialistinen ulkoministeri  Josep Borrell . Eurooppa-neuvoston puheenjohtajaksi nousee Belgian keskustaliberaali pääministeri  Charles Michel.
 Lue myös:
 Maratonkokous tuotti kompromissin: saksalainen Ursula von der Leyen EU-komission puheenjohtajaksi – Suomi ei saanutkaan EKP:n johtajuutta
 Analyysi: EU:n pudotuspeli tuotti yllättävän tuloksen – unioni käänsi kelloa 1980-luvulle
 EU-komissaari Jyrki Katainen: Olen aina ihaillut Euroopan keskuspankkiin valittua Christine Lagardea

Ilouutinen velallisille: Ekonomistit arvioivat EKP:n uuden pääjohtajan pitävän korot alhaalla – 4 kysymystä EU:n rahapolitiikan tulevaisuudesta


Summary: Tilapäiseen yöpymiseen tarkoitettu matkaparkki ei tarvitse lupia. Yöpymisen tilapäisyyttä ei tosin valvo kukaan.

Perinteisten leirintäalueiden lisäksi matkailuajoneuvoilla reissaavia kesämatkalaisia palvelee Suomessakin yhä useampi niin sanottu matkaparkki. Tilapäiseen yöpymiseen tarkoitettuja alueita on perustettu muun muassa huoltoasemaketjujen pihoille, mutta myös kaupunkien keskustoihin.
 Kemissä toiminut matkaparkki on saanut osan kaupunkilaisista hermostumaan. Matkaparkki on keskustassa ja aivan meren rannassa sijaitsevassa vehreässä Meripuistossa. Aluetta ja läheistä sisäsatamaa on puhuteltu kaupunkilaisten olohuoneeksi.
 Paikallinen ravintolayrittäjä on tarjonnut matkaparkkiaan karavaanareille jo parin vuoden ajan. Kun kaupunki ryhtyi kunnostamaan Meripuistoa, herättivät parkkialueelle pysäköidyt matkailuautot kaupunkilaisten huomion.
 Someporua nostattivat puistosta huolestuneet kuntalaiset
 Matkaparkkia ja viereistä ravintolaa pyörittävä yrittäjä  Kauko Hyvärinen  myöntää, että erityisesti matkaparkkia mainostava ilmoitus karavaanarien nettisivuilla on herättänyt huomiota.
 Osa kaupunkilaisista on pelännyt matkailuajoneuvojen valtaavan tilaa keskustan kauneimmasta viheralueesta, Meripuistosta.
 – Jonkun verran on tullut kyselyjä, että kaventaako matkaparkki kaupunkilaisten puistonkäyttöä. Korostan, että me käytämme vain vuokrattua aluetta. Kaikki toiminta tapahtuu tontilla, josta maksamme vuokraa ja haluamme käyttää sitä mahdollisimman tehokkaasti, sanoo Hyvärinen.
 Sosiaalisessa mediassa poru Meripuiston matkaparkin ympärillä yltyi niin kovaksi, että kaupunki katsoi aiheelliseksi julkaista asiasta  nettisivuillaan tiedotteen , jossa todettiin, ettei puistossa ole eikä sinne ole tulossa leirintäaluetta.
 Kaupungin mukaan "matkailualueen perustaminen ja leiriytyminen ovat luvanvaraista toimintaa", eikä Meripuistoon tällaisia lupia ole haettu. Hyvärisen mukaan matkaparkki ei kuitenkaan ole matkailualue, jolloin lupiakaan ei tarvita. Hänen mukaansa asiasta on keskusteltu kaupungin päättäjien kanssa, jotka ovat suhtautuneet asiaan myönteisesti.
 Facebookissa kuva Meripuistoon pysähtyneistä matkailuajoneuvoista sai aikaan kymmenien viestien pituisen kommenttiketjun, jossa ihmeteltiin "uutta leirintäaluetta" Kemissä, mutta annettiin myös kiitosta matkailupalvelujen paranemisesta. Facebook, Antti Heikinmatti / Yle
 Matkaparkki on lainsäädännön väliinputoaja
 Leirintäalueiden toiminta on useiden eri lakien sääntelemä. Ulkoilulaki edellyttää esimerkiksi, että leirintäalue ei vahingoita luontoa, haittaa viihtyvyyttä tai heikennä liikenneturvallisuutta. Matkaparkkeja laki ei tunne: niissä ratkaisevaa on se, tehdäänkö matkaparkkiin rakenteita, jotka vaativat esimerkiksi rakennuslupaa.
 Matkailuajoneuvoharrastajien järjestö SF-Caravanin leirintäalueasiantuntija  Patrick Holmström  myöntää, että matkaparkki eli tilapäiseen käyttöön tarkoitettu matkailuajoneuvoalue on lainsäädännöllisesti väliinputoajan asemassa.
 – Ensisijainen lähtökohta on, että kunnalle ilmoitetaan suunnitelmista ja sitä kautta katsotaan mitä velvoitteita tulee esimerkiksi pelastuslaista tai maankäyttö- ja rakennuslaista sekä sähköturvallisuusmääräyksistä, Holmström sanoo.
 Hän on ollut mukana suunnittelemassa useita matkaparkkeja. Joskus myös lupaprosessien läpikäyminen voi olla tarpeen.
 – Aivan vastikään olin mukana suunnittelemassa matkaparkkia, jonka kunnan rakennusviranomainen vaati luvitettavaksi ihan maisemallisiin syihin ja luontoarvoihin vedoten.
 Holmström muistuttaa, että myös matkaparkeissa on syytä kunnioittaa suositusta neljän metrin turvavälistä paloturvallisuussyistä.
 Leirintäalueiden perustamista ja toimintaa taas säädetään ulkoilulaissa. Sen lähtökohtana on, että leirintäalueeksi luokiteltavalla alueella on vähintään 25 matkailuajoneuvopaikkaa tai 10 mökkiä.
 Lain tarkoittamasta leirintäalueesta on tehtävä virallinen ilmoitus kunnalle, mutta mitään varsinaista leirintäaluelupaa ei ole olemassa.
 – Valvova viranomainen on kunta, joka tarkastaa, että alueen rakentamisessa ja toiminnassa noudatetaan määräyksiä, jotka lainsäädännöstä tulevat, sanoo ympäristöministeriön erityisasiantuntija  Miriza Malmelin .
 Kesämatkailijat halutaan saada palveluita käyttämään
 Ravintola- ja matkaparkkiyrittäjä Kauko Hyvärisen mukaan Meripuiston matkaparkin tarkoituksena on saada Kemin ohi Lappiin kulkevia karavaanarimatkailijoita pysäytetyksi kaupunkiin ja käyttämään tarjolla olevia palveluita.
 – Tässä on ajatuksena myös kaupunkikuvan elävöittäminen. Alue on täysin maksuton, tilapäistä levähtämistä ja yöpymistä, ei leiriytymistä varten, Hyvärinen korostaa.
 Internetissä julkaistun ilmoituksen perusteella Meripuiston matkaparkissa yöpyviltä peritään kuitenkin 5 euron maksu, jos he haluavat käyttää sähköä.
 Hyvärisen mielestä Kemissä kaikkien pitäisi tehdä kaikkensa, että matkailijat saadaan pysähtymään kaupunkin myös kesäisin.
 – Meillä on hieno kaupunki, johon matkailijat pitäisi saada pysähtymään ja käyttämään palveluja, Hyvärinen sanoo.
 Lue myös:
 Vuoden karavaanari luuli saaneensa asuntovaunusta tarpeekseen, mutta "ei kipinästä helposti eroon pääse"

Mikä on matkaparkki ja minne sen voi perustaa? Kemissä "kaupunkilaisten olohuoneeseen" rakennettu matkaparkki herätti huolen puiston puolesta


Summary: Teleoperaattori Elisa uskoo puhelinten laajamittaisemman myynnin lähtevän vauhtiin reilun vuoden kuluttua.

Pohjoismaiden ensimmäinen 5G-verkossa toimiva puhelin myytiin tänään suomalaiselle asiakkaalle. Puhelimen luovutti Elisan toimitusjohtaja  Veli-Matti Mattila  Helsingissä Elisa Kulmassa.
 5G-verkon odotetaan tuovan entistä nopeammat yhteydet esimerkiksi pelien pelaamiseen ja videoiden katsomiseen. Nopeuden kasvamisen ohella uusi tekniikka kymmenkertaistaa mobiiliverkon tiedonsiirron kapasiteetin.
 Elisan toimitusjohtaja Mattila totesi odottavansa, että 5G-puhelinten kauppa kiihtyy massamittaisemmaksi reilun vuoden päästä.
 Elisa on avannut 5G-verkon Turussa, Tampereella ja Jyväskylässä. Helsingissä verkko on parhaillaan testaus- ja pilotointivaiheessa.
 Isompi muutos kuin 4G:n tulo
 Tänään omistajalleen luovutettu puhelin on ZTE Axon 10 Pro 5G. Ensimmäisen 5G-puhelimen omistaja asuu Tampereella, jossa sijaitsee yksi ensimmäisenä avatuista Elisan 5G-verkoista.
 – Olen aina ollut kiinnostunut uusimmasta teknologiasta ja ollut usein ensimmäisten joukossa hankkimassa uusimpia laitteita, ensimmäisen 5G-puhelimen ostanut  Harri Hellström  kertoo.
 Hellström odottaa, että 5G-verkossa esimerkiksi elokuvien ja pelien latautuminen on nopeampaa.
 Mattilan mukaan hyppy 4G:stä 5G:hen on suurempi teknologinen muutos, mitä on ollut siirtymä 3G-tekniikasta 4G:hen.
 – Sellainen, missä tarvitaan todella pientä viivettä tiedonsiirrossa, ei ole edes mahdollista 4G-verkossa, Mattila totesi.
 Elisan mukaan verkkopelaaminen tuo 5G:n edut erinomaisesti esiin. Erityisesti mobiili- ja pilvipelaamisessa kehitys on johtanut siihen, että pelaamisessa menestyminen vaatii aiempaa selvästi lyhyempää viivettä pelaajan reaktioiden ja laitteen suoritteiden välillä.
 Professori: Uuden teleteknologian yleistyminen vaatii uudenlaisen bisnesmallin
 Kaupunkien ydinkeskustoihin tulee taatusti 5g-verkot ensi vaiheessa, ennakoi professori Matti Latva-aho Oulun yliopistosta. Operaattoreille tulee 5g-puhelimia myyntiin loppukesästä.
 Vaikka verkko on nopeampi kuin edeltävä sukupolvi, 5g-verkon ominaispiirre on, että tukiasemia on oltava tiheämmässä.
 5g läpäisee heikosti rakenteita. Kauppakeskuksiin, joukkoliikenteen asemille, yliopistoihin, sairaaloihin, urheiluhalleihin ja vastaaviin on rakennettava paikallisverkkoja. Kotien wlan-lähiverkot ovat samankaltaisia.
 – Operaattorit eivät yksinkertaisesti kykene rakentamaan verkkoja joka paikkaan, tietoliikennetekniikan professori Latva-aho arvioi.
 Hän sanoo, että paikallisverkkoja tulee sinne, missä tarvetta on. Professorin mukaan verkkoa voi myös keilata antenneilla oikeaan suuntaan.
 5G:llä netti toimii nopeammin.  Timo-Pekka Heima / Yle
 Ketkä rakentavat 5g-nuotat?
 Lähiverkkojen rakentaminen vaatii professorin mukaan uudenlaista bisneslogiikkaa ja sovittuja lainalaisuuksia.
 – Kenellä on kannustin rakentaa verkko? Tilan hallinnoijalla tietysti, mutta operaattorit vastustavat. Operaattorit omistavat taajuudet, verkot ja asiakkaat, Latva-aho sanoo.
 Professorin mukaan Suomessa ja laajalti Euroopassa ei ole käytössä kansallista verkkovierailua eli roamingia. Suomessa kännykkä on jumissa yhdessä verkossa.
 – Se on käsittämättömän hämmästyttävää. Lyhyen kantaman mobiiliverkoissa ei ole mitään järkeä, jos toisen verkossa ei voi vierailla.
 Uudet palvelut avainasemassa
 Projektipäällikkö  Marjo Uusi-Pantti  Liikenne- ja viestintävirasto Traficomista ja Latva-aho eivät osaa suoralta kädeltä sanoa, mikä 5g-verkon sovellus tekee siitä valtavirtaa. Uudet palvelut ratkaisevat.
 – Eihän kukaan osta 5g-kännykkää siksi, että se on 5g-puhelin. Siitä täytyy olla käyttäjälle jotain hyötyä, Uusi-Pantti sanoo.
 Puhelimet maksavat tuoreeltaan 800–1 000 euroa.
 5g:n myötä automaatio, robotisaatio ja etäkäyttötavat yleistyvät. Puhutaan myös esineiden internetistä.
 Liikenne- ja viestintäviraston Uusi-Pantti jakaa 5g-käytön kolmeen. Osa tarvitsee kunnon laajakaistan, toiset viipeettömän yhteyden ja kolmansilla päätelaitteita voi olla niin monta, että verkon kapasiteetin on kestettävä kuorma.
 – Videoiden katselu sujuu nopealla verkolla, mutta silloin viipeellä ei ole merkitystä, toisin on etäyhteydellä tehtävässä sydänleikkauksessa, Uusi-Pantti sanoo.
 Ericssonin ennusteen mukaan 5g-verkot vastaavat 35 prosentista mobiilidatasta vuonna 2024.

Suomen ensimmäinen 5G-puhelin myytiin asiakkaalle Helsingissä


Summary: Lomamatkailijoiden osuus hotelliasiakkaista on huipussaan heinäkuussa.

Visit Finland (Matkailun edistämiskeskus)

Kesällä moni asia on toisin, niin myös hotellissa. Talven työmatkalaiset vaihtuvat lomamatkailijoihin, mikä vaikuttaa monen majoitusliikkeen rutiineihin.
 Aikataulut menevät usein uusiksi jo saapumisen osalta. Lomalaiset haluavat huoneen käyttöönsä usein jo iltapäivällä, kun taas liikemiehet tulevat hotelliin yleensä vasta illalla.
 Vastaanottovirkailija Marko Penttilä kertoo mielellään hotelliin tuleville asiakkaille kaupungin tapahtumatarjonnasta. Toni Pitkänen / Yle
 Sisäänkirjautuminen saattaa kuitenkin kesällä kestää vähän kauemmin, kun on puhuttava paikkakunnan tapahtumista.
 – Saapahan kertoa Kuopiosta kaikki nähtävyydet ja hyvät paikat, virnistää kuopiolaisen Hotelli Puijonsarven vastaanottovirkailija  Marko Penttilä .
 Lapset näkyvät ja kuuluvat
 Kesämoodi näkyy myös hotellin aamiaistiloissa, sillä pöydissä istuu tavallista useammin perheitä.
 Yksi lomamatkalla olevista on tyrnäväläinen Miikkulaisen perhe, joka on pikku hiljaa palaamassa Puumalasta takaisin Pohjois-Pohjanmaalle.
 – Paluumatkalla poikettiin Kuopioon, ja nyt olemme pari yötä tässä hotellilla viettämässä aikaa, kertoo  Antti Miikkulainen .
 Suvi Sarlin ja Antti Miikkulainen nauttivat hotellielämästä yhdessä lastensa Lumin, 7, Linnean, 2, ja Laurin, 12, kanssa. Toni Pitkänen / Yle
 Miikkulaisen perhe on esimerkki yleisemmästä ilmiöstä. Visit Finlandin eli entisen Matkailun edistämiskeskuksen tilastojen mukaan peräti kolme hotellivierasta neljästä on heinäkuussa matkailijoita.
 Heinäkuu on perinteisesti myös hotellien käyttöasteelta vuoden paras kuukausi. Visit Finlandin mukaan Suomen kaikkien hotellien käyttöaste oli viime vuoden heinäkuussa 58,4 prosenttia, mikä on runsaat kymmenen prosenttiyksikköä korkeampi kuin saman vuoden tammi- ja toukokuussa.
 Lomalaisten mukana on usein lapsia, joita majoitusliikkeet pyrkivät huomioimaan parhaansa mukaan.
 Hotelli Puijonsarvessa esimerkiksi iso kokoussali otetaan kesän ajaksi parempaan käyttöön.
 – Tuonne tulee pomppulinna ja tuonne keppihevosrata ja Hot Wheels -autorata, selittää hotellin tapahtuma- ja markkinointikoordinaattori  Kirsi Koponen  ja viittilöi kädellään eri puolille kokoustilaa.
 Tapahtuma- ja markkinointikoordinaattori Kirsi Koponen esittelee kokoustilaa, josta tehdään kesän ajaksi lapsille leikkimaailma. Toni Pitkänen / Yle
 Koposen mukaan leikkimaailmalle on tarvetta, sillä hotellissa on kesäkaudella joka yö keskimäärin 40 lasta.
 Majoittajalta vaaditaan joustavuutta
 Hotellivieraiden päivärytmi on kesällä usein erilainen kuin talvikuukausina. Lomalaiset haluavat myös nukkua pidempään, mikä voi johtaa aamiaisaikojen pidentymiseen.
 Asiakkaiden ajankäytöllä on vaikutusta esimerkiksi siivoojien työhön.
 – Talvivieraat viipyvät usein lyhemmän aikaa, kun taas kesävieraita on usein kolmesta neljään henkilöä huoneessa. Se vaatii enemmän käsipareja meidän kerroshoitajilta, Kirsi Koponen tunnustaa.
 Vastaavanlaisen joustavuuden nimiin vannotaan myös siilinjärveläisessä kylpylähotellissa. Kunnonpaikka on talvikaudella nimensä mukaisesti täynnä erilaisia kuntoutujia ja yritysasiakkaita.
 Kylpylähotelli Kunnonpaikan on muuntauduttava asiakkaiden mukaan, sanoo palvelujohtaja Sari Konttinen. Toni Pitkänen / Yle
 Kesällä asiakaskunta kuitenkin muuttuu, ja tulijoiden joukossa on enemmän omalla lompakolla yöpyviä ihmisiä. Palvelujohtaja  Sari Konttisen  mukaan hotelliin tulee kesällä entistä useammin myös ns. walk-in-ihmisiä, joilla ei ole etukäteisvarausta.
 – Pitää olla muuntautumiskykyinen ja kohdata asiakkaat sellaisina kuin he tulevat, Konttinen linjaa.
 Entä kumpi on hotellin kannalta parempi, talvi- vai kesäasiakas?
 – Ei asiakkaissa ole eroa. Asiakas on hyvä juuri sellaisena kuin hän tulee.

Kesällä myös hotelleissa nukutaan pitkään, kun lomailijat valtaavat petipaikat liikemiehiltä – kokoushuoneita muutetaan leikkitiloiksi


Summary: Helsingissä Malmin lentokentällä järjestetään viikonloppuna taitolennon SM-kilpailut.

Jyväskyläläinen  Martti Henriksson  käynnistää kolme vuotta sitten hankitun lentokoneen. Christen Eagle II on kaksitasoinen ja hyväksytty rajoittamattomaan taitolentoon.
 Henrikssonin ura on alkanut jo kauan ennen taitolentokoneen hankintaa. Kokemusta on karttunut vuodesta 1981, ensin Ilmavoimissa ja tällä hetkellä Finnairilla.
 Kokenut lentäjä osallistuu viikonloppuna Helsingin Malmilla järjestettäviin taitolennon SM-kilpailuihin. Keskiviikko on varattu liikkeiden harjoittelua varten. Kova tuuli vaikeuttaa harjoituslentoa, mutta muutoin kaikki sujuu suunnitelmien mukaan.
 – Siinä oli silmukkaa, jossa oli tuollainen nopea vaakakierre, ja sen jälkeen pystykäännöstä, syöksykierrettä ja eri näköisiä nousuja, selkälentoa ja sellaista, Henriksson kuvailee.
 Kilpailuun osallistuu myös kaksi lentäjän poikaa. 28-vuotias  Iikka Henriksson  osallistuu isänsä tavoin Power Intermediate -luokkaan, 21-vuotias  Lasse Henriksson  puolestaan Power Sportsman -luokkaan.
 Vaikka viime vuonna voitetun hopeamitalin kirkastaminen olisi mieleen, ovat Martti Henrikssonin päätavoitteet muualla.
 – Vielä pitäisi poika päihittää. Minulla on tavoitteena pojan päihittäminen ja pojalla minun. Katsotaan miten siinä käy, Henriksson naurahtaa.
 Iikka, Lasse ja Martti Henriksson osallistuvat viikonloppuna taitolennon SM-kilpailuihin. Iikka ja Martti osallistuvat samaan luokkaan. Kristiina Lehto / Yle

Video: Näin tehdään silmukka Helsingin yllä – Kokeneen lentäjän tavoitteena on päihittää oma poika


Summary: "Haluamme ensin kuulla, millaista ohjelmaa Ursula von der Leyen suunnittelee tuleviksi viideksi vuodeksi", kriittiset suomalaismepit sanovat.

Osa mepeistä oli erittäin tuohtunut EU-jäsenmaiden tapaan valita unionille uudet huippuvirkamiehet parlamentin ensimmäisessä täysistunnossa keskiviikkona.
 Etenkin tyytymättömyyttä oli parlamentin vasemmalla laidalla, vihreissä ja oikeistopopulistien ryhmissä.
 Lue lisää:   Maratonkokous tuotti kompromissin EU-nimityksistä.
 Vihreiden ryhmä on hyvin kriittinen ensimmäiseksi kaudeksi valitun suomalaismepin  Ville Niinistön  mukaan.
 – Tässä on kabineteissa sovittu ihmisistä, jotka eivät mitenkään olleet vaaleissa esillä eivätkä ole testanneet linjaansa eurooppalaisten äänestäjien edessä vaaleissa, Niinistö sanoi.
 Toisaalta myös parlamentti itse heikensi kärkiehdokasmenettelyä, kun S&D-puolue ja liberaalit ilmoittivat, että suurimman parlamenttipuolueen EPP:n kärkiehdokkaalla  Manfred Weberillä  ei ollut niiden tukea. Weber itsekin luopui kärkiehdokuudestaan varmistaakseen saman puolueen  Ursula von der Leyenin  valinnan.
 Niinistö: Tässä on menty pelit edellä
 Niinistön mielestä von der Leyenin pitää lähiviikkoina osoittaa, että hänellä on ohjelma ja visio, joka vastaa Euroopan tulevaisuuden haasteisiin.
 – Tällä hetkellä hänellä ei ole vielä meidän tukeamme. Uskon, että tämä kriittinen asenne on parlamentissa aika yleinen, Niinistö sanoi.
 Vihreiden mielestä von der Leyenin pitää osoittaa, että hän panostaa ilmastonsuojeluun, sosiaaliseen vastuuseen ja ihmisoikeuksiin.
 – Tässä on menty henkilönimitykset ja pelit edellä. Ohjelmat, tavoitteet ja visiot ovat jääneet syrjään, ja siitä me emme pidä, Niinistö painotti.
 Vihreitä jurppii osin myös siksi, että ryhmä jäi korkeiden virkojen jaossa tyhjin käsin.
 – Valtionjohtajat ovat keskenään käyneet kauppoja, ja siellä on edustetuina kolme ryhmää eli konservatiivit, demarit ja liberaalit. He ovat jakaneet ne paikat keskenään. Että semmosta porukkaa siellä on, ei se ehkä ihan avointa ja läpinäkyvää meininkiä ole ollut.
 Niinistö antaa kuitenkin Suomen pääministerille Antti Rinteelle (sd.) kunnian, koska tämä yritti edistää kätrkiehdokkaan eli hollantilaisen demarin  Frans Timmermansin  läpimenoa komissioon.
 – Timmermans olisi ollut siinä mieelessä parempi [kuin von der Leyen], että hän on äänestäjille linjansa edistänyt.
 Jos Niinistön pitäisi äänestää nyt, hän äänestäisi tyhjää tai vastaan. Von der Leyenin läpimenon on tarkoitus ratketa parin viikon kuluttua parlamentin seuraavassa täysistunnossa.
 Heinäluoma: Takaisku demokratialle
 Toinen kriittinen ryhmä parlamentissa ovat demarit. Uusi meppi  Eero Heinäluoma  kiittää pakettia siitä, että naisia nousee EU:n johtopaikalle.
 –Takaisku tämä on demokratian ja avoimuuden kannalta. Kun kärkiehdokasmenettely hylättiin, niin valta palasi sinne neuvoston kokoushuoneen kätäville ja takahuoneisiin, Heinäluoma sanoo.
 Hänen mielestään parlamentin asema heikentyi Eurooppa-neuvoston toimintatapojen vuoksi.
 – Kärkiehdokasmenettelyssä ehdokkaat olivat avoimesti arvioitavina. Jokainen saattoi ottaa kantaa ehdokkaisiin äänestäjänä, ja parlamentti oli siinä suuremmassa roolissa kuin tässä neuvoston mallissa.
 Myös Heinäluoma kertoi odottavansa, mitä von der Leyen parlamentille sanoo ja miten aikoo alkaa rakentaa suhteita parlamenttiin.
 – Syntyykö sellaista ohjelmallista linjausta, johon parlamentin enemmistö voisi yhtyä – tämä asia ei ole vielä kokonaan ohi.
 Heinäluoma aikoo muodostaa oman kantansa vasta, kun on kuullut von der Leyenin ajatuksia.
 – Katson, miten hänen tavassaan hoitaa työtä näkyvät Suomen tarpeet. Heinäluoman mukaan nimityspaketti hiertää "aika laajasti ryhmän enemmistöä".
 Teuvo Hakkarainen ja Laura Huhtasaari tapasivat suomalaisia toimittajia keskiviikkona EU-parlamentin lehdistökahvilassa. Anna Karismo / Yle
 Perussuomalaiset: Ihan sama onko miehiä vai naisia
 Perussuomalaiset uudet mepit  Teuvo Hakkarainen  ja  Laura Huhtasaari  aikovat kiinnittää huomiota von der Leyenin linjaan maahanmuutossa.
 – Minua kiinnostaa kysymys, miksi hän haluaa jatkaa samalla linjalla kuin  Angela Merkel , Huhtasaari sanoo.
 Saksan liittokansleria on arvosteltu päätöksestä ottaa Saksaan  yli miljoona pakolaista vuonna 2015 . Sen jälkeen uusien maahanmuuttajien tulo on tosin tyrehtynyt.
 Toisin kuin muita suomalaisia uusia meppejä, Hakkaraista ja Huhtasaarta naisten voittokulku tiistain nimityspaketissa ei saa riemuitsemaan.
 – Ihan sama onko mies vai nainen, kunhan on pätevä, Hakkarainen sanoo.
 Hänen mukaansa kansallismielisten ryhmillä ei ollut nimityksiin sananvaltaa.
 – Siellä tehtiin takakammareissa päätöksiä, että EU-myönteiset pannaan siellä johtopaikoille ehdolle. Ei siellä meiltä paljon mitään kysytty edes, Hakkarainen sanoo.

Demarit, vihreät ja perussuomalaiset kritisoivat EU-komission puheenjohtajavalintaa – suomalaiset harkitsevat jopa äänestävänsä von der Leyeniä vastaan